Sabah Laksana Pemberian Dos Penggalak Bermula Khamis

KOTA KINABALU, 28 Okt : Kerajaan Sabah mula melaksanakan pemberian dos penggalak vaksin COVID-19 kepada warga emas yang berusia 60 tahun dan ke atas bermula hari ini, kata Menteri Pembangunan Masyarakat dan Kesejahteraan Rakyat negeri Datuk Shahelmey Yahya.

Beliau berkata Sabah sebelum ini telah memulakan pemberian dos penggalak ini kepada petugas barisan hadapan kesihatan dan keselamatan bermula dari 20 Okt lepas.

“Tujuannya adalah supaya penerima vaksin boleh mendapatkan tahap perlindungan yang optimum terhadap jangkitan COVID-19.

“Individu yang layak menerima dos penggalak adalah individu yang telah lengkap menerima dua dos vaksin jenis Comirnaty (Pfizer) sekurang-kurangnya enam bulan dari dos kedua dan CoronaVac (Sinovac) sekurang-kurangnya tiga bulan dari dos kedua,” katanya dalam kenyataan di sini, hari ini.

Beliau berkata pemberian dos penggalak adalah percuma di bawah Program Imunisasi COVID-19 Kebangsaan (PICK) dan individu yang ingin mendapatkan dos penggalak boleh datang secara terus ke Pusat Pemberian Vaksin (PPV) yang telah ditetapkan.

Sehubungan itu, Shahelmey menyeru kepada semua individu yang berumur 60 tahun ke atas dan layak menerima dos penggalak untuk tampil mendapatkan suntikan berkenaan dengan segera bagi mengoptimumkan tahap perlindungan diri mereka, keluarga dan masyarakat.

Sementara itu, beliau berkata sehingga Selasa lepas (26 Okt), sebanyak 76.6 peratus dewasa negeri itu telah menerima dos pertama vaksin itu manakala 72.5 peratus golongan sama telah melengkapkan dos vaksin tersebut.- BERNAMA


Dua Lelaki Ditahan Selepas Belasah Lelaki Dituduh Merogol

PAPAR: Dua individu di Papar dirakam membelasah seorang lelaki dalam rakaman video yang tular sejak semalam, sudah ditahan polis.

Dalam rakaman video berdurasi satu minit 39 saat itu, mangsa dipercayai dibelasah kerana kononnya dituduh merogol seorang wanita yang turut kelihatan di dalam rakaman berkenaan.

Bagaimanapun, difahamkan wanita terbabit tidak pernah membuat laporan polis berhubung tuduhan berkenaan.

Dua lelaki berusia 30-an yang membelasah mangsa itu juga dikatakan bukan ahli keluarga kepada wanita itu, sebaliknya dipercayai hanya masuk campur dalam kejadian berkenaan.

Ketua Polis Daerah Papar, Deputi Superintendan Batholomew Umpit berkata, mangsa yang dibelasah berusia 30-an membuat laporan polis sejurus selepas kejadian Rabu lalu.

Katanya, mangsa sudah dirujuk ke Hospital Papar untuk mendapatkan rawatan kecederaan yang dialami sebelum diambil keterangan untuk membantu siasatan lanjut.

“Kedua-dua lelaki yang membelasah mangsa sudah ditahan dan kes disiasat mengikut Seksyen 323 Kanun Keseksaan kerana dengan sengaja mendatangkan kecederaan.

“Jika sabit kesalahan, pesalah boleh dikenakan hukuman penjara setahun atau denda atau kedua-duanya sekali,” katanya ketika dihubungi, hari ini.

Batholomew berkata, pihaknya juga sudah merujuk hasil siasatan kepada pejabat Timbalan Pendakwa Raya untuk tindakan selanjutnya.


Isteri Baharu Untuk Suami

Sulawesi: Seorang wanita menjadi bualan netizen, baru-baru ini selepas merelakan dirinya dimadu malah, turut mencarikan isteri baharu buat suaminya.

Juspiwati yang berasal dari sini mengizinkan suaminya dikenali Ustaz Andi Shamsir untuk berpoligami, menurut Tribun News.

Kisah pasangan itu mendapat perhatian selepas tular gambar persandingan ‘tiga sejoli’ di laman sosial dan memperlihatkan Juspiwati tersenyum di sisi suami dan madunya yang dikenali Nirfawana.

Satu lagi foto tular menunjukkan Andi Shamsir dicium kedua-dua isterinya.

Difahamkan, Juspiwati menemani suami tercinta ke majlis pernikahan yang diadakan di Bulukumba, Sulawesi Selatan.

Sahabat pengantin lelaki, Ustaz Ikhwan Bahar menyifatkan pernikahan Andi Shamsir sebagai sesuatu yang luar biasa, malah memuji Juspiwati yang berhati luhur.

“Barakallah. Satu dalam seribu wanita seperti Juspiwati. Alhamdulillah, semoga bahagia selalu,” katanya.

Seorang lagi rakannya, Abdul Halim Amsur turut mengucapkan selamat pengantin baru kepada Andi Syamsir.

Sebelum ini, tular di laman sosial mengenai kisah perkahwinan poligami di Jombang, Jawa Timur yang mendapat perhatian ramai kerana pengantin lelaki, Hafi Muhammad Kafi Firdaus atau dikenali Abah Cijeungjing berkahwin lagi atas permintaan isteri pertamanya, Nengmas Putriyanti. – Agensi


Covid-19 Semakin Serius, Sabah Perlu Menteri Kesihatan, Kata DAP

KOTA KINABALU: Pengerusi DAP Sabah, Frankie Poon, menggesa pentadbiran Ketua Menteri Hajiji Noor segera melantik seorang menteri kesihatan, susulan peningkatan mendadak kes Covid-19 mutakhir ini.

Beliau berkata urusan kesihatan tidak harus diletakkan pada bahu seorang pengarah kesihatan sahaja, memandangkan keluasan negeri yang hampir 40% daripada Semenanjung, selain populasi yang ke-3 terbanyak di Malaysia.

“Sabah mempunyai 26 daerah,” katanya kepada FMT. “Seorang menteri diperlukan bagi memudahkan pengurusan.”

Frankie berkata Sabah ketika ini perlukan seorang menteri untuk segera bertindak dan menjaga hal kesihatan, seperti mendapatkan dan memastikan bantuan perubatan mencukupi dan tiba tepat pada masa, termasuk dalam bentuk kepakaran.

“Wabak Covid-19 harus diberi perhatian dan tindakan segera perlu dilakukan bagi menenangkan rakyat Sabah,” tambahnya.

“Mengatasi masalah kakitangan perubatan di Sabah juga perkara yang harus ditangani dengan serius pada masa kini dan akan datang.”

Frankie mengingatkan kerajaan negeri bahawa isu kesihatan mempunyai kesan pada ekonomi.

“Pemain industri hanya akan melabur di tempat-tempat yang mempunyai rawatan kesihatan baik dan jika ianya sebaliknya, sudah pasti ia akan menghalang pelabur untuk datang ke sini.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyertaan 500 Ahli Bumiputera Islam ‘Permulaan Baru’ Buat Parti Kitingan

KOTA KINABALU: Parti pembangkang Parti Solidariti Tanah Airku (STAR) mengetepikan imej Kadazan, Dusun dan Murutnya (KDM) dengan menerima kemasukan 500 ahli Bumiputera Islam dari kawasan petempatan utama orang Bajau di Kota Belud.

Presiden STAR Jeffrey Kitingan berkata, penyertaan kumpulan yang diketuai oleh bekas ketua cawangan Warisan merupakan permulaan baru buat parti itu.

Kitingan berkata, STAR menjangkakan kemasukan lebih ramai ramai ahli baru dari daerah pantai timur dan Kudat yang majoriti penduduknya merupakan kumpulan etnik Bumiputera Islam.

“Kami berbesar hati mereka menyertai STAR, terutama dari kawasan pantai timur seperti Semporna, selain Kudat, Kota Belud dan Penampang,” kataya selepas menerima permohonan 500 ahli Bumiputera Islam yang diketuai oleh Awang Salleh Makmud di ibu pejabat parti itu di Penampang hari ini.ADVERTISING

STAR yang ditubuhkan pada 2016 menguasai kerusi DUN Bingkor dan kerusi Parlimen Tambunan dan Keningau yang kebanyakan pengundinya terdiri daripada kumpulan etnik bukan Islam atau lebih dikenali sebagai komuniti KDM.

Parti itu lantang bersuara berhubung isu hak negeri dan penyelesaian masalah pendatang tanpa izin di Sabah.

Kitingan mendakwa kerajaan negeri pimpinan Warisan gagal mengatasi masalah tersebut.

FMT difahamkan bahawa bekas ahli Warisan yang mempunyai kaitan dengan Umno Sabah kini kerap berkunjung ke daerah pantai timur negeri itu untuk memujuk ahli parti supaya keluar dan menyertai Umno atau STAR.

Sumber berkata, beratus-ratus ahli parti dari Kinabatangan, Sukau, Beluran, Tawau, Lahad Datu dan Semporna di pantai timur dijangka keluar Warisan dalam beberapa minggu akan datang.

Lebih 600 ahli dari Sepanggar juga meninggalkan Warisan baru-baru ini, tetapi berkata, mereka akan meneruskan perjuangan membela rakyat melalui pertubuhan bukan kerajaan (NGO). – FMT


Jadikan Pesta Kaamatan Wadah Perpaduan Rakyat Sabah Berbilang Latar Belakang – Ketua Menteri

KENINGAU, 1 Mei : Pesta Kaamatan yang disambut setiap tahun wajar dijadikan wadah perpaduan untuk semua rakyat Sabah yang berbilang latar belakang terutama generasi muda, kata Ketua Menteri Datuk Seri Hajiji Noor.

Beliau berkata dengan hanya bersatu dan bekerjasama rakyat Sabah mampu memajukan negeri ini, dan tidak sekali-kali tergugat dengan perbezaan kaum, agama atau budaya yang boleh memisahkan mereka.

“Perpaduan dan kerjasama amat penting dan ia tidak boleh diketepikan sebagai sesuatu yang remeh. Di Sabah, rakyat kita yang berbilang kaum, agama dan kepercayaan mempunyai semuanya wujud bersama secara harmoni sejak bergenerasi.

“Perkahwinan campur telah melihat keluarga pelbagai kaum dan kepercayaan menjadi sebagai satu keluarga besar dan kita telah dapat menerima dan menghormati antara satu sama lain, justeru sambutan Pesta Kaamatan ini sebagai wadah untuk perpaduan antara kita,” katanya di sini hari ini.

Beliau berkata demikian ketika berucap melancarkan Pesta Kaamatan Peringkat Negeri Sabah 2022 dengn dihadiri Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, dan Timbalan Ketua Menteri Datuk Seri Dr Jeffrey Kitingan yang juga Pengerusi Jawatankuasa sambutan itu.

Hajiji berkata sejak kecil rakyat Sabah membesar dengan kehidupan aman harmoni dengan rakyat berbilang latar belakang, justeru mana-mana pihak yang memainkan perbezaan kaum, agama, budaya mahupun politik perlu ditolak sebelum ia meruntuhkan perpaduan yang telah dipupuk.

“Hendaklah kita sentiasa ingat bahawa perpaduan dalam kepelbagaian yang membolehkan kita wujud bersama keharmonian dan menghormati serta menerima antara satu sama lain,” tegasnya.

Sehubungan itu, beliau menyeru kepada rakyat Sabah untuk bersama dengan Kerajaan Sabah ditadbir Gabungan Rakyat Sabah (GRS) dan Barisan Nasional (BN) kini bagi memajukan Sabah dengan pelbagai perancangan diatur terutama pelan pembangunan lima tahun Hala Tuju Sabah Maju Jaya.

“Dengan semangat Kaamatan, kita bersama meningkatkan pengeluaran padi dan hasil pertanian lain. Kerajaan Negeri memperuntukkan RM561.81 juta untuk pertanian iaitu sektor produktif dalam menyediakan makanan untuk rakyat, pekerjaan dan perniagaan serta bekalan bahan mentah sektor pembuatan,” katanya.

Ketua Menteri berkata segala usaha telah diambil untuk memastikan Sabah menggandakannya pengeluaran makanan semasa menjelang 2030.

Hajiji berkata Pusat Pengumpulan Hasil Pertanian (APCC) pertama Sabah akan dibuka bulan depan untuk menampung permintaan 50 juta tan metrik pertanian bernilai tinggi melibatkan penghasilan seperti sayur-sayuran, buah-buahan dan bunga segar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Empat Penagih Dadah Di Papar

PAPAR: Empat lelaki ditahan selepas dikesan positif dadah dalam operasi yang dijalankan di sekitar daerah Papar, semalam.

Keempat-empat lelaki berusia 20 hingga 30-an itu ditahan sepasukan anggota dan pegawai Bahagian Siasatan Jenayah Narkotik, Ibu Pejabat Polis Daerah (IPD) Papar.

Ketua Polis Daerah Papar Deputi Superintendan Batholomew Umpit berkata, keempat-empat suspek yang berjaya ditahan adalah warga tempatan.

Katanya, hasil pemeriksaan lanjut, polis menemui dadah seberat 0.21 gram yang dipercayai untuk melepas gian daripada salah seorang terbabit.

“Kes disiasat mengikut Seksyen 12(2) Akta Dadah Berbahaya 1952 dan Seksyen 15(1)(a) akta yang sama.

“Kejayaan tangkapan ini adalah salah satu usaha berterusan polis dalam mengatasi masalah penyalahgunaan dadah,” katanya dalam kenyataan media yang dikeluarkan, hari ini.

Batholomew berkata, hasil ujian saringan air kencing yang dijalankan terhadap semua suspek didapati positif dadah jenis methamphetamine dan amphetamine.

Sementara itu, Batholomew berkata, operasi yang dijalankan ini adalah salah satu langkah terbaik dalam mencegah sebarang aktiviti jenayah di daerah Papar.

“Orang ramai juga dinasihatkan untuk menyalurkan sebarang maklumat berkaitan dadah dan jenayah di daerah ini kepada pihak polis atau IPD Papar khususnya untuk tindakan segera,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ICSC bernilai RM77 juta bantu pelihara Kanyon Imbak, Hutan Dara Terakhir Sabah

TONGOD: Perasmian Pusat Pembelajaran Kanyon Imbak (ICSC) bernilai RM77 juta di dalam Kawasan Konservasi Kanyon Imbak (ICCA) di sini amat ‘melegakan’ memandangkan kawasan ini ialah Kawasan Hutan Dara Terakhir Sabah.

Menyempurnakan majlis pelancaran kelmarin, Ketua Menteri Datuk Seri Mohd Shafie Apdal memuji kerjasama antara Yayasan Sabah dan Yayasan Petronas itu yang akan membolehkan khazanah alam semula jadi di negeri ini dipelihara dengan sebaiknya.

Melalui usahasama tersebut, Petronas menyalurkan dana melalui badan CSRnya, Yayasan Petronas membangunkan ICSC dan juga ICCA bermula tahun 2010 dalam dua fasa yang kini mencecah jumlah RM83 juta.

Bagi pihak Yayasan Sabah pula, ia telah mewartakan Kawasan Konservasi Kanyon Imbak sebagai salah satu daripada lima kawasan konservasi termasuk Lembah Danum, Lembangan Maliau, Pesisiran Pantai Silam dan Sungai Taliwas dalam kawasan konsesinya.

Yayasan Sabah mempunyai 1 juta hektar konsesi hutan namun 60 peratus daripadanya telah diisytiharkan sebagai kawasan konservasi.

Mohd Shafie yang juga Pengerusi Lembaga Pemegang-Pemegang Amanah Yayasan Sabah berkata kerjasama yang sebegitu baik bakal membantu hasrat kerajaan mencapai hasrat 30 peratus hutan di Sabah dijadikan kawasan terlindung penuh lebih awal daripada jangkaan tahun 2025.

“Tetapi saya yakin ia dapat dicapai lebih awal berikutan langkah kerajaan dalam menjaga beberapa kawasan dengan baik termasuk usaha mewartakan hutan sebagai hutan simpan kelas satu untuk warisan generasi akan datang, ” ujarnya.

ICSC merupakan usahasama tempatan Yayasan Petronas yang pertama dan terbesar bersama Kumpulan Yayasan Sabah bagi tujuan memelihara kawasan perlindungan hutan yang telah diwartakan di negeri ini.

Mohd Shafie berkata, ICSC mampu meletakkan Sabah sebagai pusat yang boleh dilawati pelancong terutama ahli akademik dan penyelidik dari dalam dan luar negara.

Sehubungan itu, beliau amat berharap kerjasama antara Yayasan Petronas dan Yayasan Sabah ini akan dapat diteruskan.

“Terdapat banyak tumbuhan dan hidupan yang ada di kawasan ini tidak boleh ditemui di tempat lain di dunia dan itu yang perlu dikaji. Ada juga penemuan tumbuhan baharu yang didapati mengandungi khasiat perubatan.

“Maka, penubuhan pusat sebegini penting kepada kita untuk menjalankan kajian secara mendalam kerana ia mampu digunakan oleh masyarakat dunia,” katanya.

Beliau berkata bantuan daripada agensi seperti Petronas ini amat diperlukan bagi membangunkan kampung di sekitar ICCA yang masih belum mempunyai akses jalan raya yang baik serta sekolah yang masih menggunakan papan.

Disamping itu, beliau juga mahu kesedaran mengenai konservasi hutan disampaikan kepada masyarakat di peringkat akar umbi demi kesinambungan kesedaran dan langkah memelihara hutan untuk manfaat generasi akan datang.

Beliau berkata kesedaran dalam kalangan generasi muda mengenai pemeliharaan hutan amat penting kerana mereka yang bakal menjadi pemimpin masa hadapan.

Beliau menambah bahawa dengan adanya kesedaran dan ilmu pengetahuan barulah usaha konservasi hutan dapat diteruskan untuk manfaat generasi akan datang.

Mohd Shafie juga mahu usaha penguatkuasaan pembalakan haram dipertingkatkan selaras dengan langkah kerajaan mengharamkan eksport balak ke luar negara.

Dalam ucapan perasmiannya, Mohd Shafie turut memberitahu semasa perjalanan menaiki helikopter ke Kanyon Imbak beliau mendapati pembalakan masih dilakukan di suatu kawasan bukit dan mahu Jabatan Perhutanan Sabah supaya memantau keadaan itu.

Berkenaan krisis perubahan iklim, beliau berkata perkara ini adalah sesuatu yang benar-benar wujud maka itu langkah mitigasi harus diambil bermula dari sekarang.

Katanya perubahan iklim global membawa kesan buruk kepada penduduk dunia dan bagi Sabah, usaha harus digiatkan untuk tidak membiarkan kehijauan dimilikinya dimusnahkan.

Menurut kajian saintifik, semua kehidupan di bumi bakal berhadapan dengan ancaman sekiranya tiada usaha menangani perubahan iklim.

Sebelum majlis perasmian, Mohd Shafie diiringi Pengarah Yayasan Sabah Datuk Jamalul Kiram Zakaria, Pengerusi Petronas dan Yayasan Petronas Datuk Ahmad Nizam Salleh serta Presiden dan Ketua Pegawai Eksekutif Kumpulan Petronas, Tan Sri Wan Zulkiflee Wan Ariffin meluangkan masa melawat Air Terjun Imbak.

Selepas acara perasmian, beliau turut menyaksikan majlis menandatangan perjanjian persefahaman antara Yayasan Sabah dan Yayasan Petronas bagi membangunkan ICCA untuk tempoh lima tahun.

Turut dilancarkan ialah Persatuan Porter dan Malim Kanyon Imbak.-SabahNewsToday


Mayat sempurna walau terperangkap hampir 3 hari

GEORGETOWN: Polis mengesahkan identiti mangsa yang ditemui dalam kenderaan utiliti sukan (SUV) Mazda CX-5 sebagai Moey Yun Peng.

Ketua Polis Pulau Pinang, Datuk T Narensagaran, berkata pengesahan itu susulan penemuan dompet mangsa dalam seluar ketika mayat dikeluarkan.

Menurutnya, mayat mangsa berusia 20 tahun ditemui masih sempurna namun membengkak kerana berada dalam air sejak tiga hari lalu.

“Kita pasti mangsa yang ditemui dalam kenderaan terbabit adalah Moey berdasarkan identitinya.

“Mayatnya berada dalam keadaan baik walaupun kenderaan itu rosak teruk kerana dia memakai tali pinggang keledar.

“Mayat dihantar ke Hospital Seberang Jaya untuk bedah siasat sebelum diserahkan kepada anggota keluarga,” katanya kepada pemberita di Jambatan Pulau Pinang petang tadi.

Narensagaran berkata seramai 29 pegawai dan 127 orang petugas, bersama 40 penyelam, terbabit dalam operasi mencari dan menyelamat selama tiga hari itu.

Sebanyak 14 bot juga digunakan dalam operasi berkenaan.

Beliau berkata mereka berada di laut sejak 9 pagi hari ini tetapi hanya berjaya mengeluarkan kenderaan itu pada jam 6 petang.

“Kami berada di sini selama tiga hari tetapi kerana keadaan cuaca dan arus bawah laut, kami menghadapi beberapa masalah,” katanya.

Ditanya sama ada beg udara kenderaan berfungsi, beliau berkata ia memang berfungsi.

Kenderaan yang rosak teruk itu ditarik menggunakan kabel yang dipasang pada kren sekitar jam 6 petang.

Ketika ditemui, mangsa masih berada di tempat duduk pemandu kenderaan berkenaan. – Berita Harian


Amaran Ribut Petir Sehingga 10 Malam

KUALA LUMPUR: Jabatan Meteorologi Malaysia (MetMalaysia) mengeluarkan amaran ribut petir di beberapa kawasan seluruh negara dengan hujan lebat dan angin kencang dijangka berlaku sehingga 10 malam ini.

MetMalaysia dalam kenyataan memaklumkan, negeri yang dijangka terbabit ialah Perlis, Kedah, Pulau Pinang, Perak, Selangor, Wilayah Persekutuan Kuala Lumpur, Wilayah Persekutuan Putrajaya, Negeri Sembilan, Melaka, Johor dan Labuan.

Kawasan lain yang diramal turut terbabit ialah Tanah Tinggi Cameron, Lipis, Raub, Bentong, Bera dan Rompin di Pahang; Kuching, Serian, Samarahan, Sri Aman, Betong, Sarikei, Sibu, Mukah, Kapit (Song, Kapit dan Bukit Mabong), Bintulu, Miri (Subis, Beluru, Miri dan Marudi) dan Limbang di Sarawak; Sandakan (Tongod) dan Pedalaman Sabah (Sipitang, Kuala Penyu dan Beaufort). – BERNAMA


(VIDEO) ‘Jururawat’ China Dakwa Mayat Mangsa Koronavirus Ditinggalkan Atas Lantai Hospital

Tular di media sosial satu video yang mendakwa mangsa virus yang dijangkiti dibiarkan berada di atas lantai sebuah hospital di China.

Setakat ini, virus berbahaya itu telah mengorbankan 26 rakyat serta 830 orang telah dijangkiti.

Menurut laporan media, video tersebut diambil oleh seorang wanita yang mendakwa dirinya sebagai seorang jururawat dan menyebarkan rakaman tersebut di media sosial.

Video itu menyaksikan sosok-sosok tubuh dipercayai mayat pesakit dilitupi kain putih dan ditinggalkan di lantai yang dalam pada masa sama pekerja perubatan juga sedang melakukan pemeriksaan.

Koronavirus telah melanda beberapa negara di Asia yang dikatakan telah merebak melalui batuk dan selsema.

Beberapa tempat pelancongan, jalan raya serta pengangkutan awam di China juga telah ditutup ekoran wabak ini.


Jalan Sapulut-Kalabakan`putus-putus’

NABAWAN: Sasarannya mahu mengurangkan tempoh perjalanan selain memberi pilihan lebih baik kepada pengguna jalan raya yang sering berulang-alik antara Tawau dan Kota Kinabalu melalui Nabawan dan Keningau, di sini.

Itu yang diharapkan rakyat Sabah dengan selesainya pembinaan Jalan Sapulut-Kalabakan sepanjang 145 kilometer (km) pada tahun 2015 selepas dinaik taraf melalui dua fasa, iaitu bermula pada tahun 2004 dan 2011 dengan tempoh pembinaan keseluruhan selama lapan tahun.

Namun, selepas disiapkan, laluan merentasi beberapa kawasan hutan simpan dan konsesi pembalakan itu hanya menggembirakan pengguna selama beberapa bulan sebelum keadaannya berubah menjadi teruk dan `putus-putus’, malah ada mengatakan keadaan sebelum dinaik taraf lebih baik.

PETA menunjukkan laluan Jalan Sapulut – Kalabakan yang menghubungkan Kota Kinabalu dengan Tawau melalui Keningau dan Nabawan. – Foto IHSAN PEMBACA.

Berdasarkan jarak, dari Keningau ke Tawau sejauh kira-kira345 km, sepatutnya perjalanan dengan purata kelajuan 90 kilometer sejam mengambil masa empat atau lima jam, namun disebabkan jalan rosak terutama di antara Sapulut dan Kalabakan, perjalanan menjadi panjang dan mengambil masa antara enam ke tujuh jam.

Ini, bermakna jika bergerak dari Kota Kinabalu ke Tawau melalui Keningau dengan jarak keseluruhan 476 kilometer, tempoh perjalanan boleh mencapai hingga sembilan ke 10 jam menggunakan kereta atau tujuh ke lapan jam bagi pacuan empat roda.

Situasi itu menggambarkan hampir tiada bezanya menempuh perjalanan dengan jarak yang lebih jauh dari Kota Kinabalu ke Tawau melalui Jalan Kota Kinabalu-Ranau-Telupid-Kinabatangan-Lahad Datu-Tawau yang jaraknya 555 kilometer yang kebiasaannya mengambil masa antara 10 hingga 11 jam termasuk masa rehat.

Ketika baru disiapkan pada tahun 2015, perjalanan melalui Jalan Sapulut – Kalabakan dari Tawau ke Kota Kinabalu dan sebaliknya disasar tiga jam lebih cepat berbanding melalui Jalan Kota Kinabalu-Ranau-Telupid-Kinabatangan-Lahad Datu-Tawau.

Keadaan teruk di laluan itu disebabkan aktiviti lori mengangkut kayu balak yang menggunakan jalan raya berkenaan sehingga menyebabkan struktur aspal mendap dan beralun sebelum pecah, berlubang dan akhirnya hancur.

Mengulas perkara itu, Ahli Parlimen Kalabakan, Ma’mun Sulaiman, berkata kehadiran lori balak menjadi masalah utama yang menjejaskan Jalan Sapulut – Kalabakan, namun usaha menghentikan operasi kenderaan berat itu sukar dilakukan.

“Memandangkan masih ada konsesi pembalakan beroperasi di hutan sepanjang laluan Kalabakan – Sapulut, pergerakan lori balak pasti berlaku dan kita mengakui memang sukar untuk memantau operasi mereka,” katanya.

Beliau berkata, tumpuan sekarang ialah untuk memastikan jalan raya berkenaan dibaiki untuk keselesaan pengguna dengan meningkatkan aspek ketahanan strukturnya, berbanding meminta lori balak tidak menggunakan jalan raya berkenaan.

Katanya, JKR dan pelbagai pihak sudah diminta mengambil tindakan terhadap lori balak yang menggunakan laluan berkenaan terutama jika membawa muatan berlebihan, namun tidak berhasil.

“Jabatan Pengangkutan Jalan (JPJ) juga sudah diminta meningkatkan penguatkuasaan termasuk membina stesen timbang untuk memantau kenderaan membawa muatan berlebihan tetapi kita sedar agensi itu juga berdepan banyak kekangan dan mustahil dapat memantau sepanjang masa.

“Jadi, langkah terbaik ialah baiki saja jalan itu. Saya difahamkan JKR sedang menjalankan kajian mengenai kaedah pembaikan jalan raya yang boleh menahan berat kenderaan berlebihan. Jika berjaya, ia akan digunakan untuk membaiki semua kerosakan di laluan berkenaan,” katanya.

Sebelum dinaik taraf, Jalan Sapulut-Kalabakan adalah laluan balak yang dibina syarikat pembalakan sejak kira-kira 30 tahun lalu sebelum dijadikan laluan alternatif menggunakan pacuan empat roda bagi menghubungkan Tawau dengan Keningau. – Berita Harian

* RM636 juta – kos pembinaan laluan gravel 2004-2008 (fasa 1)

* RM270 juta – kos naik taraf jalan berturap 2011-2015 (fasa 2)

* Menghubungkan Tawau dan Kota Kinabalu melalui Keningau, Nabawan dan Kalabakan

* 345 kilometer jarak perjalanan Keningau-Tawau

* 476 kilometer jarak perjalanan Kota Kinabalu-Tawau


Jalan Utama Kota Belud Masih Tidak Selamat Untuk Kenderaan Ringan

KOTA KINABALU, 29 Jun: Jalan utama yang menghubungkan Kota Belud dan Kota Kinabalu serta beberapa daerah dan kawasan berhampiran masih ditutup kepada kenderaan ringan berikutan paras air yang masih tinggi di atas jalan terbabit.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia Sabah Misran Bisara berkata setakat ini, jalan terbabit ditenggelami air sedalam 0.5 meter dan hanya boleh dilalui kenderaan pacuan empat roda.

“Keadaan masih berbahaya kepada kenderaan kecil,” katanya kepada Bernama di sini hari ini.

Semalam, dilaporkan ratusan kenderaan terkandas sejauh tiga kilometer hingga ke bulatan utama Kota Belud, kira-kira 74 kilometer dari sini, selepas jalan utama daerah itu yang menghubungkan beberapa daerah lain dinaiki air susulan hujan lebat berterusan pada Sabtu.

Sementara itu, Pengarah Jabatan Kerja Raya (JKR) Sabah Datuk Richard Jomiji berkata hampir 95 peratus jalan raya terjejas oleh banjir dan tanah runtuh ekoran hujan lebat pada Sabtu sudah boleh dilalui kecuali beberapa jalan kecil di Tenom dan Papar.

Beliau berkata selain kerja-kerja pembersihan di jalan yang terlibat, JKR turut mengambil beberapa langkah lain termasuk memasang papan tanda dan lampu amaran di kawasan berisiko tanah runtuh, menutup kawasan hakisan cerun dengan kanvas serta melencongkan aliran air.

Ekoran hujan lebat itu, sebanyak 10 daerah di negeri ini terjejas oleh banjir iaitu Kota Belud, Tuaran, Putatan, Penampang, Papar, Beaufort, Keningau, Tenom, Kota Marudu dan Pitas.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Budak Lemas Ditemukan Selepas Rambut Tersangkut Pada Kayu

KOTA MARUDU: Kanak-kanak perempuan yang hanyut di Sungai Melangkap ditemukan meninggal dunia kira-kira tujuh kilometer dari lokasi dia dilaporkan hilang dalam kejadian di Kampung Melangkap Darat pada Sabtu.

Mangsa, Elzanatira Asod, 10, ditemui oleh penduduk kampung bersama pasukan keselamatan pada jam 11.50 pagi selepas rambutnya tersangkut pada kayu di sungai berkenaan.

Ketua Balai Bomba dan Penyelamat (BBP) Kota Marudu, Rony Sikawan berkata, operasi mencari dan menyelamat (SAR) pada hari kedua dimulakan pada jam 7 pagi di sepanjang sungai berkenaan.

“Ketika pencarian dilakukan, seluar milik mangsa ditemui dua kilometer dari tempat mangsa hilang oleh penduduk kampung.

“Mangsa pula kemudian berjaya dijumpai oleh penduduk bersama pihak bomba dan agensi bantuan lain sejauh tujuh kilometer dari tempat dia hilang di mana ketika itu rambutnya tersangkut pada kayu,” katanya ketika dihubungi Sinar Harian.

Katanya, mangsa disahkan meninggal dunia dan diserahkan kepada pihak polis untuk tindakan selanjutnya.

“Operasi SAR ditamatkan pada jam 12.30 tengah hari,” katanya

Sebelum itu, media melaporkan mangsa dikhuatiri lemas selepas menyeberang sungai bersama ibunya ketika dalam perjalanan pulang dari kebun pada Jumaat.

Dalam kejadian itu, kepala air tiba-tiba datang dan menyebabkan mangsa hanyut, manakala ibunya berjaya ke tepi sungai. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah berkurung di Esszone dilanjut hingga 11 Mei

KOTA KINABALU: Perintah berkurung di kawasan perairan merangkumi tujuh daerah dalam Zon Selamat Timur Sabah (Esszone) dilanjutkan sehingga 11 Mei ini.

Pesuruhjaya Polis Sabah, Datuk Omar Mammah, berkata perintah berkurung baharu yang akan bermula esok jam 6 petang, berkuat kuasa selama 24 jam mengikut Seksyen 31(1) Akta Polis 1967.

Katanya, perintah berkurung ini akan dilanjutkan oleh Menteri Dalam Negeri untuk selama 14 hari mengikut Seksyen 31(4) Akta Polis 1967 mulai dari Sabtu ini (27 April) hingga 11 Mei ini jam 6 petang.

Dengan berkuatkuasanya perintah berkurung ini, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan memasuki atau berada di kawasan yang diisytiharkan antara jam 6 petang sehingga 6 pagi pada tarikh berkenaan, katanya dalam satu kenyataan, hari ini.

Menurutnya perintah itu meliputi kawasan perairan daerah Tawau, Semporna, Kunak, Lahad Datu, Kinabatangan, Sandakan dan Beluran.

Omar berkata perintah berkurung itu diteruskan bagi memastikan kawasan perairan terbabit tidak dicerobohi oleh pengganas yang mengancam keselamatan para penyelidik antarabangsa menjalankan penyelidikan dan pelancong asing melawat pulau peranginan.

Di samping itu, katanya, ia bagi menjamin keselamatan dan kesejahteraan rakyat Sabah yang menjadi pengguna perairan dan rakyat yang berada di kawasan daratan Esszone memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Menurutnya berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan, masih terdapat cubaan untuk melakukan penculikan dan jenayah rentas sempadan.

Omar berkata beliau juga memberi kuasa kepada semua Ketua Polis Daerah di Esszone bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung. – BERNAMA


5 Bangunan Kedai Di Kimanis Roboh

KOTA KINABALU, 12 Okt : Lima buah bangunan kedai lama daripada kayu yang telah usang berusia lebih 20 tahun di Pekan Kimanis roboh akibat tiupan angin kencang yang berlaku awal pagi tadi.

Penolong Pengarah Bahagian Operasi Negeri Jabatan Bomba dan Penyelamat Sabah Misran Bisara berkata Balai Bomba Kimanis yang terletak kira-kira tiga kilometer dari tempat kejadian menerima panggilan kira-kira pukul 6.51 pagi.

“Ketika kejadian, tiada mangsa dilaporkan cedera kerana bangunan itu sudah lama tidak berpenghuni,” katanya ketika dihubungi di sini hari ini.

Misran berkata pasukan bomba membuat pembersihan dan menjalankan pemeriksaan di sekitar kawasan bangunan bagi memastikan tiada keberbahayaan lain berlaku.

Angin kencang dan disertai hujan lebat yang bermula kira-kira pukul 2 pagi tadi turut menyebabkan beberapa kawasan di sekitar Penampang dan Inanam dilanda banjir kilat. – BERNAMA


Pasaraya Tertua Di Sandakan Musnah Terbakar

SANDAKAN: Pasar raya borong Wong Yung Kee di Batu 3, di sini musnah dalam kebakaran, malam tadi.

Kebakaran yang dilaporkan berlaku bermula pukul 11.30 malam menyebabkan bangunan empat tingkat itu musnah sepenuhnya dengan bomba mengambil masa sehingga lapan jam untuk mengawal api.

Pasar raya itu antara pasar raya tertua di daerah ini.

Ketua Zon Bomba dan Penyelamat Sandakan, Martin Thomas, berkata anggota bomba berdepan kesukaran untuk memadam kebakaran susulan tekanan rendah pada air pili bomba.

“Kami perlu mendapatkan air daripada pili bomba yang terletak 500 meter dari bangunan.

“Operasi perlu dikendalikan defensif kerana bangunan tidak selamat dimasuki,” katanya di sini, hari ini.

Martin berkata, pihaknya menerima panggilan berhubung kejadian itu pada jam 11.39 malam dan menghantar 23 anggota ke lokasi kejadian.

Katanya, dua jentera bersama van Unit Bantuan Perkhidmatan Kecemasan (EMRS) digunakan dal operasi berkenaan.

“Kita hanya dapat mengawal api pada jam 7.43 pagi. Punca dan anggaran kerugian masih dalam siasatan,” katanya.


Jalan Kundasang – Ranau Boleh Dilalui Semula

RANAU: Jalan Sandakan – Kota Kinabalu yang terputus di Kilomter 96 di Ranau kini siap sepenuhnya dan boleh dilakui di kedua-dua arah.

Penyiapan jalan berkenaan yang menelan kos sebanyak RM30 juta merupakan berita gembira kepada rakyat Sabah terutama penduduk di situ.

Kerja-kerja pembinaan itu siap sepenuhnya selepas dipantau dengan ketat oleh Menteri Pembangunan Infrastruktur, Datuk Peter Anthony.

Ketua Menteri, Datuk Seri Mohd. Shafie Apdal sebelum ini berkata, pembinaan jalan itu ada satu keutamaan demi kepentingan rakyat di situ.

Jalan tersebut terputus pada 9 Disember lalu disebabkan tanah runtuh.

Berikutan itu tiga laluan alternatif dibuka untuk pengguna iaitu Jalan Kampung Dumpiring – Mohimboyon – Kibbas, Jalan Kibbas – Mohimboyon – Dumpiring dan Jalan Pinosuk – Kauluan – Kundasang.


‘Jangan Tunggu Lama-Lama’

KUALA LUMPUR: Pembinaan Lebuhraya Pan Borneo di Sabah yang tertangguh hampir setahun perlu dimulakan semula segera demi kepentingan rakyat yang mengimpikan perhubungan jalan raya moden.

Untuk itu, segala rundingan dan perbincangan antara Kementerian Kerja Raya dengan Kementerian Kewangan untuk memulakan semula pembinaan projek itu wajar menemui titik persetujuan secepat mungkin.

Mahukan sesuatu yang lebih konkrit dicapai, Datuk Seri Madius Tangau (UPKO-Tuaran) memaklumkan, perbincangan kedua-dua kementerian sedang dilakukan bagi menilai semula kos keseluruhan pembinaan jalan raya berkenaan.

“Segerakanlah keputusan penilaian semula itu, jangan tunggu lama-lama kerana ini semua demi rakyat,” katanya membahaskan Rang Undang-Undang Perbekalan 2020 di Dewan Rakyat, hari ini.

Madius yang juga Timbalan Ketua Menteri Sabah, turut menuntut pengembalian hasil 40 peratus yang dikutip di negeri itu ditunaikan, seperti mana termaktub dalam Perjanjian Malaysia 1963 (MA63).

Datuk Dr Jeffrey Kitingan (STAR-Keningau) bangun untuk mencelah namun tersasul dengan menyebut ‘meminta jalan’.

Keadaan spontan itu membuatkan Dewan gamat apabila Datuk Seri Bung Moktar Radin (BN-Kinabatangan) mencelah dan berkata: “Jalan belum buat lagi Keningau.”

Madius kemudian memberi izin bagi Jeffrey mencelah dan sempat diusik Timbalan Speaker, Nga Kor Ming, yang berkata: “Silakan Keningau, jalan sudah ada.”

Jeffrey meminta jumlah tunggakan hasil sejak 56 tahun lalu diperincikan, namun Tangau mengakui tidak mempunyai butirannya.

“Berapa pun jumlahnya, Kerajaan Persekutuan perlu menunaikan janji dan mencari mekanisme terbaik membayar tunggakan berkenaan kerana ia hak rakyat Sabah,” katanya.

Jonathan Yasin (PH-Ranau) turut mencelah dan mahu mengetahui jumlah peruntukan antara tiga wilayah iaitu Semenanjung, Sabah dan Sarawak yang dilaporkan jauh berbeza sejak 1966 hingga tahun lalu.

Katanya, jumlah keseluruhan peruntukan Semenanjung dalam tempoh itu adalah RM468.8 bilion, Sabah mendapat RM71.65 bilion manakala Sarawak menerusi RM61.9 bilion.

Bersetuju dengan angka itu, Madius berkata, faktor itu menyebabkan berlaku jurang pembangunan ketara antara Semenanjung dengan Sabah dan Sarawak yang bertentangan prinsip MA63.

Dewan hampir sepi menjadi gamat apabila Jonathan membangkitkan isu buluh yang kerap menjadi bahan jenaka.

“Jika mereka tidak mahukan industri buluh dibangunkan, elok serahkan kepada Sabah kerana pemerintahan Barisan Nasional (BN) memberi penekanan terhadap industri itu menerusi Lembaga Perindustrian Kayu Malaysia (MTIB), malah adadana penanaman buluh,” katanya.

Bersikap lebih realistik, Madius mengakui Sabah mahukan pembangunan semua industri termasuk buluh, namun ada kekangan logistik dan kemudahan asas yang menyukarkan pengeksportan produk tempatan.

“Dasar kabotaj yang dulunya hanya membenarkan kapal dagang Malaysia mengangkut kontena dari pelabuhan Sabah, kini sudah diliberalisasikan tetapi belum ada syarikat kapal dagang asing mendaftar selepas dua tahun,” katanya.

Beliau turut meminta Kementerian Dalam Negeri (KDN) menjelaskan statistik jumlah penduduk Sabah dikeluarkan Jabatan Perangkaan Malaysia seramai 3.9 juta orang sedangkan rekod Jabatan Pendaftaran Negara (JPN) hanya 2.8 juta orang mendaftar.

“Dari mana penduduk lebih 700,000 orang tu, adakah mereka pendatang tanpa izin yang menggunakan dokumen pengenalan palsu atau dokumen sah tapi diperoleh secara haram,” katanya.


Putra Tidak Bertanding PRN Sabah

KUALA LUMPUR, 9 Ogos: Parti Bumiputera Perkasa Malaysia (Putra) Sabah tidak akan bertanding pada pilihan raya negeri (PRN) Sabah nanti, kata Pengerusi dan Ketua Penyelaras Putra negeri Jeffrus Maimin Rijan.

Menurutnya walaupun ada pemimpin bahagian yang sedia bertanding, namun mesyuarat perhubungan parti berkenaan yang diadakan semalam di Kota Kinabalu dengan dihadiri oleh 18 ketua bahagian, telah memutuskan perkara itu demi strategi masa depan Putra Sabah.

“Bertanding adalah untuk menang dan bukan untuk kalah. Untuk menang mesti cukup syarat-syaratnya. Bertanding sekadar menguji pengaruh bukanlah langkah yang bijak.

“Ia memberi impak yang tidak baik dari segi persepsi rakyat, manakala kekalahan adalah kerana persediaan yang belum mantap untuk sebuah parti yang baharu lahir,” katanya dalam kenyataan di sini, hari ini.

Katanya Putra Sabah turut mengambil ketetapan untuk bersikap berkecuali serta tidak akan menyokong parti politik yang bertanding, selain pimpinan Putra juga tidak dibenarkan menggunakan nama dan jawatan dalam parti itu untuk membantu kempen mana-mana calon pada PRN itu nanti.

Beliau berkata Putra Sabah seiring dengan Putra Pusat iaitu untuk memberi tumpuan kepada pengukuhan penubuhan struktur organisasi Putra peringkat bahagian, cawangan dan sayap bagi menghadapi Pilihan Raya Umum (PRU) ke-15.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Sumandak’ Sabah hebat di gelanggang

KOTA KINABALU: ‘Sumandak (gadis) Sabah mana kau mahu cari, semua lawa-lawa pandai main ragbi’.

Itu antara lirik lagu dinyanyikan secara berpasukan oleh skuad ragbi wanita Sabah yang viral di media sosial ketika Sukan Malaysia (SUKMA), di Perak bulan lalu.

Pasukan ini bukan sahaja meraih pingat emas, malah menewaskan semua lawan dengan tidak memberi sebarang mata dan siapa sangka, aksi lasak diperagakan skuad ragbi wanita Sabah itu kebanyakannya diwakili ‘budak sekolah’.

Pemain ragbi, Shania Suinani Baduk, 17, berkata pembabitan dalam sukan itu tidak sia-sia apabila beliau terpilih hingga mewakili Sabah dan negara.

Beliau berkata, sukan itu dianggap lasak dan dikatakan hanya sesuai untuk lelaki, tetapi ia bukan penghalang untuk beliau menceburi bidang itu bagi mengharumkan nama negara.

“Sukan lasak memang pilihan kerana sebelum ini saya juga bermain bola sepak, namun sejak Tingkatan Tiga, saya mula bermain ragbi dan jatuh cinta pada sukan ini.

“Memerlukan latihan yang mencabar, tetapi disebabkan minat, saya tetap berlatih. Sukan itu menjadikan saya dekat dengan rakan sepasukan lain kerana ia memerlukan semangat berpasukan tinggi, terutama ketika berdepan saingan lawan.” katanya.

Beliau berkata, sukan ini mengajarnya menjadi insan lebih berdisiplin, termasuk ketika melakukan latihan dan penjagaan makanan.

Di padang semangat berpasukan diutamakan dan menjadikan kami digeruni lawan,” kata anak pertama daripada tiga beradik.

Shania yang juga pelajar Tingkatan Lima Sekolah Menengah St Michael di Penampang, mengakui ada segelintir pihak memandang serong remaja perempuan sepertinya yang aktif dalam ragbi serta ada beranggapan ia hanya sesuai untuk lelaki.

Tidak kisah dengan pandangan orang kerana beliau suka aktiviti lasak, malah keluarga dan rakan memahami serta menyokong.

“Kami sudah biasa ‘dihentam’ di padang dengan permainan yang kasar. Malah, saya tidak seperti ‘sumandak’ lain bergaya ala hipster, tetapi lebih senang berbaju sukan, berjemur di padang bermain ragbi.

“Inilah saya dan menganggap sukan ini membawa kami semua bersama walaupun datang daripada pelbagai latar belakang,” katanya yang mahu terus aktif bermain ragbi walaupun melanjutkan pengajian ke peringkat lebih tinggi.

Rakannya, Amber Bernard Solibun, 17, berkata pembabitan dalam sukan ragbi, pada awalnya hanya mengikut rakan bermain secara suka-suka, namun tanpa disangka ia aktiviti menyeronokkan dan menimbulkan minat bergiat lebih serius.

“Pada mulanya, keluarga juga kurang memberi sokongan kerana tahu ragbi adalah sukan lasak yang biasa disertai lelaki, namun saya tetap teruskan usaha kerana minat sehingga mewakili negara.

“Sejak itu, keluarga mula memberi sokongan,” kata anak ketiga daripada lima beradik,” katanya.

Amber yang juga pelajar Sekolah Menengah Kebangsaan (SMK) Limbanak, Penampang, berkata remaja perempuan yang menyertai sukan ragbi ini boleh pergi jauh, termasuk mewakili negara, asalkan ada minat dan bakat diasah sebaiknya.

Mengenai lagu dinyanyikan ketika SUKMA, mereka mengakui tidak tahu berhubung video itu, namun sebagai anak jati Sabah, mereka berbangga kerana mengharumkan nama negeri.

“Lagu itu sebenarnya kami nyanyikan untuk menaikkan semangat selain mahu menunjukkan kami (skuad ragbi wanita Sabah) bersedia menghadapi cabaran pasukan lain,” katanya.

* Shania dan Amber adalah antara pemain kebangsaan

* Pernah mewakili negara ke beberapa kejohanan ragbi terermasuk di Dubai, Hong Kong dan Singapura.


Pembukaan Sempadan : Sabah Guna SOP Sama

KOTA KINABALU: Kerajaan Sabah melalui Jawatankuasa Pengurusan Bencana Negeri (COVID-19) mengambil ketetapan menguatkuasakan prosedur operasi standard (SOP) dikeluarkan kerajaan persekutuan berhubung pembukaan semula sempadan negara dan fasa peralihan ke endemik.

Jurucakap perkembangan harian Covid-19 Sabah, Datuk Masidi Manjun, berkata, Sabah akan melaksanakan semua yang digariskan dalam SOP #Reopening Safely dikeluarkan Ketua Pengarah Kesihatan itu yang dikuatkuasakan mulai 1 April.

Bagaimanapun, katanya bagi keperluan khusus yang membabitkan pihak berkuasa negeri Sabah, garis panduan atau panduan umum akan dikeluarkan dari masa ke masa dengan mengambil kira situasi semasa di negeri ini.

“SOP #Reopening Safely dikeluarkan Ketua Pengarah Kesihatan berdasarkan Peraturan 17 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan)(Pelan Pemulihan Negara)(Fasa Peralihan ke Endemik) 2022 juga akan dikaksanakan di Sabah.

“Sebagai tambahan, kita juga akan mengeluarkan panduan umum bagi keperluan khusus yang membabitkan pihak berkuasa di Sabah dengan mengambil kira situasi semasa di negeri ini,” katanya dalam kenyataan, malam tadi.

Selain SOP kemasukan pengembara, Sabah turut melaksanakan SOP pembukaan masjid dan surau dengan memansuhkan penjarakan fizikal jemaah seperti diputuskan kerajaan Pusat dalam fasa peralihan ke endemik bermula 1 April lalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pakej Prihatin PKS (Tambahan) Diumum Petang Ini

KUALA LUMPUR: Perdana Menteri, Tan Sri Muhyiddin Yassin dijangka mengumumkan Pakej Prihatin PKS (Tambahan) pada jam 4 petang ini.

Ia langkah sokongan lanjut bagi membantu perniagaan mikro dan syarikat perusahaan kecil dan sederhana (PKS) menghadapi impak penularan COVID-19.

Pakej rangsangan khas dirangka selepas beberapa perjumpaan antara Kementerian Kewangan dan wakil PKS yang turut membabitkan perbincangan bersama Kementerian Perdagangan Antarabangsa dan Industri serta SME Corp.

Antara cadangan dikemukakan peserta sektor PKS sebelum ini adalah pemberian pinjaman khas tanpa faedah, kenaikan subsidi upah dan pengecualian cukai pendapatan.

Berdasarkan tinjauan Persatuan PKS Malaysia, 82 peratus PKS menjangkakan akan menghadapi kerugian tahun ini kerana tiada pendapatan, manakala 15 peratus pula hanya mencatatkan balik modal.


Tapisan Di Semua Lapangan Terbang Di Sabah Turut Babitkan Penumpang Domestik

KOTA KINABALU: Langkah-langkah tapisan kesihatan di semua lapangan terbang di Sabah akan turut melibatkan penumpang domestik, kata Menteri Kesihatan dan Kesejahteraan Rakyat Sabah Datuk Frankie Poon.

Beliau berkata dalam usaha kerajaan negeri meningkatkan kaedah-kaedah yang perlu bagi membanteras penularan novel koronavirus 2019 (2019-nCoV), semua penumpang yang memasuki Sabah menerusi penerbangan domestik, termasuk dari Kuala Lumpur, Pulau Pinang dan Labuan juga perlu melalui tapisan kesihatan sebaik tiba.

“Kes-kes suspek akan dihantar untuk pemeriksaan lanjut dan sekiranya ia menjadi kes yang disahkan, rawatan pengasingan akan dilaksanakan dengan teratur,” katanya dalam satu kenyataan di sini hari ini.

Menurutnya langkah-langkah tapisan itu telah mula dilaksanakan di Lapangan terbang antarabangsa Kota Kinabalu serta lapangan terbang Tawau; dan ketika ini para petugas sedang digerakkan ke Sandakan untuk mula melaksanakan langkah-langkah tapisan itu di lapangan terbang di sana.

Sementara itu Frankie berkata petugas barisan hadapan Jabatan Kesihatan Sabah di lapangan terbang Sabah akan mengagihkan akan risalah “Home Assessment Tool” kepada pelawat yang memasuki negeri, bagi membimbing mereka untuk menjalankan penilaian kesihatan kendiri.

Poon berkata pemberian itu adalah sebagai usaha mempromosi kebersihan diri, selain menasihatkan mereka yang mempunyai simpton seperti demam, batuk atau kerongkong yang perit; agar segera mendapatkan nasihat perubatan dari hospital berdekatan.

Beliau berkata Jabatan Kesihatan Sabah juga telah meningkatkan jumlah pegawai dan petugasnya bagi meningkatkan langkah-langkah tapisan di lapangan terbang negeri. – BorneoToday


Mak nyah Warga Filipina bogel ‘menginap’ di penjara

MAK nyah yang sebelum ini tular di media sosial berjalan bogel di pembahagi jalan terpaksa ‘menginap’ di penjara Sungai Buloh sementara menunggu sebutan kes pada 22 April ini.

Ia berikutan Kent Caburnay Acuin, 29, yang juga warga Filipina tidak ditawarkan ikat jamin selain tiada penjamin selepas mengaku tidak bersalah di Mahkamah Majistret Kuala Lumpur hari ini atas satu lagi pertuduhan mengganggu kehormatan orang.

Kent membuat pengakuan itu selepas pertuduhan dibacakan terhadapnya di hadapan Majistret Munirah Abdul Rahman.

Mengikut pertuduhan, Kent didakwa memanjat kereta Honda City kelabu dalam keadaan berbogel dengan niat mengganggu kesantunan (kehormatan) seseorang.

Perbuatan itu didakwa dilakukan di Jalan Sultan Ismail 10.40 pagi 13 Mac lalu.

Berikutan itu, pertuduhan dikemukakan di bawah Seksyen 509 Kanun Keseksaan yang memperuntukkan penjara maksimum lima tahun atau denda atau kedua-duanya jika sabit kesalahan.

Terdahulu, Timbalan Pendakwa Raya B Rajdeep Singh tidak menawarkan ikat jamin terhadap tertuduh kerana tertuduh adalah warganegara asing selain dia tidak mempunyai penjamin rakyat Malaysia.

Berikutan itu, mahkamah menetapkan sebutan semula kes pada 22 April ini.

Pada 13 Mac lalu, Harian Metro melaporkan seorang individu berbogel sambil melakukan aksi lucah di hadapan sebuah pusat beli belah di sekitar Jalan Imbi, berhampiran persimpangan lampu isyarat Bukit Bintang.

Mak nyah terbabit turut didapati berdiri di atas sebuah kereta sebelum menuju ke arah kereta lain. – Harian Metro


Kerat ibu, sumbat dalam peti sejuk

HAWAII: Seorang lelaki mengaku tidak bersalah membunuh dan mengerat mayat ibunya yang dimasukkan ke dalam peti sejuk selepas berang dileter supaya ke sekolah.

Daily Mail melaporkan, Yu Wei Gong mengaku salah atas tuduhan menyebabkan kematian tanpa niat membunuh, merosakkan mayat dan kecurian identiti ibunya, Liu Yun Gong pada September 2016.

Sementara itu, majikan Liu, Julie Kim memberitahu Star Advertiser, dia merasakan sesuatu tidak kena apabila wanita itu gagal hadir ke tempat kerjanya di sebuah spa, sehari selepas kematiannya.

Anak lelaki Liu kemudian menghubunginya memaklumkan wanita itu pergi ke pulau lain untuk beberapa bulan tanpa membawa telefon bimbitnya.

Mayat Liu ditemui dalam tujuh beg plastik di dalam peti sejuk beku di apartmen keluarga berkenaan di Waikiki, Honolulu.

Menurut pihak berkuasa, Yu menghubungi talian kecemasan pada April 2017 kerana rasa mahu membunuh diri. Ketika itu dia mengaku membunuh ibunya.


Ingkar PKP, 55 Ditahan Di Pusat Bandar Sandakan

SANDAKAN: Perintah Kawalan Pergerakan (PKP) yang telah masuk fasa ke-3, masih ramai individu degil dengan memberi pelbagai alasan berada di luar rumah.

Ekoran dari itu, seramai 55 individu ditahan dalam operasi bersepadu pematuhan PKP yang dilaksanakan Polis Diraja Malaysia (PDRM), Kementerian Kesihatan Malaysia (KKM), Majlis Perbandaran Sandakan (MPS), Agensi Pertahanan Awam (APM) dan beberapa agensi berkaitan.

Ketua Polis Daerah Sandakan, Asisten Komisioner (ACP) Mohd Azhar Hamin berkata kesemua yang ditahan terdiri daripada 48 orang lelaki dan 7 wanita di mana 38 orang adalah warganegara dan 17 orang lagi bukan warganegara.

“Kesemua diberkas ketika sedang berlegar-legar di kawasan Pusat Bandar Sandakan dengan memberi pelbagai alasan,” katanya kepada pemberita selepas mengetuai Operasi Bersepadu, petang tadi.

Beliau berkata mereka yang diberkas ini dibawa balik ke Balai Polis Sandakan untuk siasatan lanjut.

Mohd Azhar berkata operasi bersepadu ini dijalankan bagi menangani penularan wabak COVID-19 yang melibatkan 54 pegawai dan anggota dari pelbagai agensi.

Beliau menasihati masyarakat agar mematuhi arahan PKP untuk berada di rumah supaya kita dapat memutuskan rantaian wabak COVID-19.

Dalam pada itu ditanya sama ada yang diberkas ini dituduh di mahkamah, Azhar berkata pihaknya akan menjalankan siasat lanjut terlebih dahulu sebelum mengambil tindakan mahkamah.

Mereka yang ingkar PKP boleh dikenakan tindakan mengikut Seksyen 24 Akta Pencegahan dan Pengawalan Penyakit Berjangkit 1988 (Akta 342).- Utusan Borneo


Pesawat Lion Air terhempas, belum dipastikan rakyat Malaysia terbabit

JAKARTA: Pihak berkuasa Indonesia mengesahkan pesawat Lion Air terhempas di perairan Karawang, Jakarta Utara.

Ketua Bahagian Kerjasama dan Perhubungan Awam Perhubungan Udara Indonesia, Sindu Rahayu berkata pesawat yang membawa 181 penumpang dan tujuh anak kapal itu dilaporkan terhempas di koordinat 05 46.15 S – 107 07.16 E, selepas berlepas dari Lapangan Terbang Antarabangsa Soekarno-Hatta pada 6.20 pagi tadi.

“Operasi mencari pesawat itu sedang dilakukan,” katanya.

Pesawat JT610, penerbangan ke Pangkal Pinang di Pulau Bangka Belitung, Indonesia itu dilaporkan terputus hubungan selepas 10 minit berlepas.

Pesawat itu sepatutnya tiba di Lapangan Terbang Pangkal Pinang jam 7.10 pagi waktu Indonesia barat (8.10 pagi waktu Malaysia).

Sementara itu jurucakap Kedutaan Besar Malaysia di Jakarta berkata, pihak kedutaan sedang berusaha mendapatkan maklumat lengkap berkenaan senarai penumpang pesawat itu.

Setakat ini belum dapat dipastikan sama ada rakyat Malaysia turut terbabit. – BERNAMA


Bayi Lelaki Rentung Dalam Kebakaran

SANDAKAN: Seorang bayi lelaki rentung selepas sebuah rumah di Jalan Dua, pusat bandar Sandakan, terbakar, malam tadi.

Dalam kejadian jam 11.05 malam itu, mangsa dikenali sebagai Adam berusia satu tahun, dilaporkan rentung akibat kebakaran itu.

Difahamkan, rumah berkenaan adalah rumah sewa yang dihuni kira-kira 20 penghuni termasuk keluarga bayi terbabit.

Ketika kejadian, ibu bapa bayi berkenaan tidak berada di rumah dan mangsa dikatakan, dijaga oleh adik-beradiknya yang lain.

Ketua Balai Bomba dan Penyelamat (BBP) Sandakan, Jimmy Lagung, berkata pihaknya menerima panggilan kecemasan laporan kebakaran itu pada jam 11.09 malam dan 18 anggota bomba dikerah ke lokasi.

“Sebaik tiba di lokasi kejadian, api sudahpun marak di tingkat tiga bangunan enam tingkat berkenaan.

“Operasi pemadaman segera dijalankan dengan menggunakan sumber air dari lori tangki bomba.

“Api berjaya dikawal jam 12.24 tengah malam dan pemeriksaan lanjut menemui bayi rentung berkenaan,” katanya dalam satu kenyataan, hari ini.

Jimmy berkata, mayat bayi itu kemudiannya diserahkan kepada polis sebelum dihantar ke Hospital Duchess of Kent (HDOK) Sandakan untuk tindakan lanjut.

Katanya, punca kejadian sebenar dan anggaran nilai kerugian masih dalam siasatan. -BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuba ‘Suap’ RM5,000 Elak Ditangkap, Wanita Antara Enam Orang Ditahan PGA

TAWAU: Seorang lelaki ditahan selepas cuba memberi rasuah sebanyak RM5,000 kepada anggota Pasukan Gerakan Am bagi melepaskan enam individu termasuk seorang wanita yang disyaki terbabit dalam kes dadah, semalam.

Suspek dan enam individu berusia 20 hingga 40 tahun itu ditahan pada hari yang sama, kira-kira pukul 2 petang, di rumah tidak bernombor di Kampung Brantian, Batu 7 Kalabakan.

Pegawai Pemerintah Batalion 14 PGA Tawau Superintendan Mustapha Othman berkata pihak dari Bahagian Risik dan Strike Force Road Check Point (RCP Kalabakan) PGA Batalion 14 bertindak menyerbu rumah terbabit dipercayai ‘port’ dadah.

Katanya tiga lelaki dan seorang wanita cuba melarikan diri ketika serbuan dijalankan namun berjaya ditahan selepas berlaku pergelutan antara suspek dan penguatkuasa.

“Hasil pemeriksaan mendapati satu bungkusan plastik berwarna hitam mengandungi 14 peket plastik lutsinar disyaki dadah jenis syabu seberat 93.80 gram dianggarkan bernilai RM15,000 bersama wang tunai ditemukan di dalam beg silang salah seorang daripada suspek.

“Dua lagi lelaki ditahan ketika tiba di rumah berkenaan bagi membeli bekalan syabu sebelum datang seorang lagi suspek dengan tujuan memberi suapan sebanyak RM5,000 kepada anggota PGA bagi melepaskan kesemua suspek.

“Suspek bagaimanapun ditahan kerana cuba merasuah pihak penguatkuasa,” katanya dalam kenyataan hari ini.

Turut dirampas samurai dan lima parang pelbagai saiz di dalam rumah terbabit.

“Semua tangkapan dan rampasan dibawa ke Ibu Pejabat Polis Daerah (IPD) Tawau untuk tindakan lanjut.

“Kes disiasat dibawah Akta Suruhanjaya Pencegahan Rasuah Malaysia 2009 dan Seksyen 39B Akta Dadah Berbahaya 1952,” katanya. – SabahNewsToday


Lagi Mangsa Macau Scam, Guru Wanita Rugi RM254,600

SIPITANG: Seorang guru wanita kerugian RM254,600 akibat terperdaya dengan penipuan sindiket Macau Scam yang menyamar sebagai pegawai Lembaga Hasil Dalam Negeri (LHDN) dan polis.

Ketua Polis Daerah Sipitang, Deputi Superintendan Champin Piuh, berkata terdahulu mangsa berusia lingkungan 30 tahun itu menerima panggilan telefon daripada seorang individu mengaku sebagai pegawai LHDN pada 14 Mac lalu.

Beliau berkata, guru itu terkejut apabila diberitahu kononnya ada tunggakan cukai berjumlah RM38,500.90 oleh sebuah syarikat yang didaftar menggunakan namanya.

“Panggilan kemudian disambungkan pula kononnya kepada seorang sarjan di Ibu Pejabat Polis Kontinjen Kuala Lumpur.

“Dalam perbualan itu, mangsa dimaklumkan kononnya terdapat satu akaun bank atas namanya yang berkaitan dana haram sebanyak RM312,000,” katanya dalam satu kenyataan, hari ini.

Champin berkata, mangsa kemudian diminta menyerahkan maklumat akaun banknya yang didakwa untuk tujuan penyiasatan.

Malah antara 14 hingga 26 Mac lalu, katanya, mangsa diarah memindahkan wang ke dalam enam akaun bank yang berbeza.

“Mangsa hanya menyedari tertipu pada 30 Mac lalu dan terus tampil ke balai polis untuk membuat laporan.

“Laporan juga dibuat berikutan mangsa takut semua dokumen peribadi dan identitinya akan disalahgunakan,” katanya.

Champin berkata, mangsa mengalami kerugian berjumlah RM254,600, dan siasatan lanjut sedang dijalankan mengikut Seksyen 420 Kanun Keseksaan.

Beliau turut memaklumkan, sebelum ini terdapat dua kes seumpama yang berlaku di daerah ini membabitkan warga pendidik dan kesihatan.

“Justeru, saya meminta semua warga daerah ini supaya jangan terperdaya mahupun melayan panggilan telefon daripada mana-mana pihak tidak dikenali yang menyamar sebagai kakitangan LHDN, polis, mahkamah dan lain-lain.

“Orang ramai dimohon menyemak dan berhubung dengan pihak polis untuk kepastian bagi mengelak diperdaya oleh sindiket Macau Scam,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjalan Kaki Mangsa Kemalangan Di Bukit Padang Meninggal Dunia Awal Pagi Tadi

KOTA KINABALU: Pejalan kaki yang menjadi mangsa kemalangan jalan raya melibatkan lima buah kenderaan di bulatan Tun Fuad, Jalan Bukit Padang, petang kelmarin, meninggal dunia awal pagi tadi.

Ketua Polis Daerah Kota Kinabalu, Asisten Komisioner Habibi Majinji berkata mangsa seorang warga Indonesia berumur dalam lingkungan 20 hingga 24 tahun disahkan meninggal dunia di Hospital Queen Elizabeth (HQE) Dua oleh pegawai perubatan hospital berkenaan.

“Siasatan polis di tempat kejadian mendapati bahawa, pemandu kenderaan jenis Lori Nissan Dump Truck 10 tan tanpa muatan itu sedang menuruni bukit lalu hilang kawalan sehingga berlakunya kemalangan melibatkan empat buah kenderaan lain,” katanya.

Pejalan kaki wanita yang kebetulan berada di kawasan berkenaan mengalami kecederaan parah di bahagian kepala akibat kemalangan tersebut.

Manakala, pemandu serta penumpang lori yang berumur 30 tahun pula mengalami kecederaan parah di bahagian badan dan menerima rawatan di HQE Dua.

Dalam satu kenyataan di sini hari ini, Habibi berkata maklumat penuh mangsa pejalan kaki tersebut masih belum diketahui.

Tambahnya kemalangan tersebut yang melibatkan sebuah lori, Toyata Avanza, Subaru, Toyota Vios dan Toyota Vigo itu disiasat di bawah Seksyen 41(1) Akta Pengangkutan Jalan iaitu memandu dalam keadaan melulu sehingga menyebabkan kemalangan maut.

Sementara itu, beliau menasihatkan kepada pengguna jalan raya agar sentiasa berhati-hati ketika memandu di beberapa laluan di Kota Kinabalu yang dikenal pasti kerap berlakunya kemalangan.

“Kajian menunjukkan kes kemalangan jalan raya berpunya daripada sikap pengguna jalan raya sehingga membahayakan dan meragut nyawa diri sendiri serta pengguna jalan raya lain selain faktor teknikal pada kenderaan yang kurang diselenggara,” jelasnya. -SabahNewsToday


Jeffrey Tak Gembira Dapat 8 Kerusi Tapi Akur

KOTA KINABALU: Presiden STAR Jeffrey Kitingan mengesahkan parti itu meletakkan calon di 8 daripada 29 kerusi akan ditandingi Perikatan Nasional (PN) pada Pilihan Raya Negeri (PRN) Sabah.

Katanya, walaupun tidak begitu gembira dengan perkembangan itu, beliau tetap akur demi semangat setiakawan dalam PN.

“Ya di 8 kerusi (ditandingi), kita tidak gembira tapi kita mesti mengambil kira sebagai 1 pasukan.

“Kita akan kekal dalam PN kerana PN ini diwujudkan oleh kami (STAR),” katanya ketika ditemui selepas pengumuman calon PN oleh Ketua PPBM Sabah Hajiji Noor hari ini.

Jeffrey berkata, STAR sepatutnya diberi peluang untuk bertanding di lebih banyak kerusi khususnya kawasan majoriti Kadazan, Dusun dan Murut (KDM).

“Kita sepatutnya boleh bertanding di kawasan seperti Bengkoka dan Kadamaian, tapi keputusan ini sudah dibuat,” katanya.

Sementara itu, ketika ditanya ketiadaan PAS dalam senarai calon PN diumumkan Hajiji, beliau berkata keputusan dibuat kerana PAS tidak sesuai dengan sentimen di Sabah.

Terdahulu, Hajiji mengumumkan PN yang terdiri daripada PPBM, STAR dan SAPP akan bertanding di 29 kerusi pada PRN 26 September ini.

Bagaimanapun, berlaku pertindihan kerusi antara parti itu dengan Umno di DUN Paginatan dan Parti Bersatu Rakyat Sabah (PBRS) di DUN Tulid serta Sook.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belum Ada Pengumuman Rasmi Terma Wilayah Sabah & Sarawak

KOTA KINABALU: Orang ramai di negeri ini diingatkan supaya tidak mempercayai berita yang tular di media sosial mengenai penggunaan terma panggilan Sabah dan Sarawak yang dikatakan disebut sebagai wilayah berkuat kuasa serta-merta.

Timbalan Ketua Menteri Sabah Datuk Dr Jeffrey Kitingan berkata, pengumuman perkara besar dan penting seperti itu seharusnya datang daripada Jabatan Perdana Menteri (JPM) atau pihak berkuasa yang sewajarnya.

Menurutnya, beliau tidak mengetahui siapa yang menyebarkan berita terbabit atau dari mana punca maklumat berhubung perkara itu.

“Itu saya tidak tahu dari mana tetapi kalau bukan datang dari JPM atau pihak lain yang ada `locus standi’, jangan percaya. Kita tunggu saja perkembangan seterusnya,” katanya di sini.

Beliau berkata demikian ketika diminta mengulas sama ada berita yang tersebar di media sosial mengenai arahan dikeluarkan sebuah kementerian kepada jabatan dan agensi di bawahnya untuk menukar penggunaan negeri kepada wilayah untuk Sabah dan Sarawak adalah benar atau sebaliknya.

Jeffrey yang juga Presiden Parti Solidariti Tanah Airku (STAR) berkata, isu penggunaan istilah wilayah untuk Sabah dan Sarawak memang ada disebut oleh Perdana Menteri Tan Sri Muhyiddin Yassin ketika lawatannya di Sarawak minggu lalu.

Bagaimanapun, katanya, belum ada kata putus mengenai perkara itu kerana ia memerlukan penelitian lanjut termasuk bagaimana untuk membezakan istilah wilayah untuk Sabah dan Sarawak dengan istilah wilayah untuk Labuan.

“Baru-baru ini, Perdana Menteri ketika lawatannya ke Sarawak, beliau mengatakan Sabah dan Sarawak bukan negeri tetapi lebih tinggi daripada negeri iaitu wilayah.

“Wilayah yang dimaksudkan ialah dalam konteks penubuhan Malaysia, ada tiga wilayah iaitu Sabah, Sarawak dan Semenanjung Tanah Melayu bercantum membentuk federasi (Persekutuan).

“Bererti ia tidak setaraf dengan negeri di Semenanjung, sebab itu ia disebut wilayah, namun ada kekeliruan sebab Labuan juga disebut wilayah. Jadi, ia perlu dilihat sebagai satu interpretasi berbeza.

“Istilah wilayah bagi Labuan lebih rendah daripada negeri tetapi istilah wilayah bagi Sabah lebih tinggi daripada negeri di Semenanjung dalam konteks penubuhan Malaysia,” katanya.

Mengulas lanjut, beliau berkata, pada masa akan datang ketiga-tiga wilayah hanya perlu disebut Sabah, Sarawak dan Semenanjung tanpa menyebut negeri bagi menepati maksud setaraf dalam konteks penubuhan Malaysia.

Sementara itu, Jeffrey yang juga Menteri Pertanian dan Perikanan Sabah berkata, tidak timbul persoalan baik atau buruk penggunaan istilah wilayah untuk Sabah dan Sarawak.

“Istilah itu adalah untuk membezakan Sabah dan Sarawak dengan negeri lain di Semenanjung. Kita tidak sebut negeri Sabah atau negeri Sarawak tetapi kita sebut perkongsian sama taraf dengan Semenanjung.

“Tiga entiti ini iaitu Sabah, Sarawak dan Semenanjung adalah setaraf tidak kira sama ada istilahnya disebut wilayah atau apa, yang penting maksudnya menunjukkan ketiga-tiganya adalah setaraf,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 3 Juta Jangkitan COVID-19 Di Amerika, Trump Akhirnya Pakai Topeng Muka Buat Pertama Kali

Pada Sabtu lalu Presiden Donlad Trump dilihat mamakai topeng muka semasa lawatan ke Pusat Perubatan Tentera Nasional Walter Reed, setelah sekian lama menolak untuk memakai penutup muka semasa dunia berperang dengan penularan COVID-19.

“Saya pakai topeng di lokasi yang sesuai,” kata Trump, ketika ditemu bual bersama wartawan di White House.

Keengganan Trump untuk memakai penutup muka di khalayak ramai menjadi titik kontroversi semasa Amerika Syarikat sedang berperang dengan kes-kes COVID-19 yang terus melonjak.

Sebelum berangkat ke Wlter Reed, Trump mengatakan dia ‘mungkin’ akan memakai topeng.

“Saya rasa ketika anda berada di hospital, terutama sekali ketika anda bercakap dengan tentera dan pesakit yang baru sahaja keluar dari bilik pembedahan, saya rasa memakai topeng muka merupakan perkara yang perlu,” katanya kepada wartawan.

Tambah Trump, dia tidak pernah menentang pemakaian topeng, tetapi ia hanya perlu dipakai di tempat dan masa yang sesuai.

Pemakaian topeng muka ini telah menjadi satu isu yang dipolitikkan di negara Amerika Syarikat meskipun telah terbukti keberkesanannya dalam membantu memperlambatkan penyebaran virus. Pusat Kawalan dan Pencegahan Penyakit mengesyorkan individu untuk memakai topeng di khalayak ramai dalam mencegah penyebaran COVID-19.

Amerika Syarikat telah mencatatkan lebih 3 juta kes jangkitan dan dan sebanyak 130,000 kes rekod kematian telah di catat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gangguan Bekalan Elektrik Di HQE : 28 Pembedahan Bukan Kecemasan Ditunda

KOTA KINABALU, 20 April : Gangguan bekalan elektrik di Hospital Queen Elizabeth (HQE) di sini sejak semalam menyebabkan 28 pembedahan bukan kecemasan yang dijadualkan hari ini ditunda ke tarikh lain, kata Pengarah Kesihatan Sabah Datuk Dr Rose Nani Mudin.

Beliau berkata perkhidmatan dewan bedah di HQE terpaksa ditutup pada hari ini dan esok untuk memastikan bekalan elektrik ke wad dan unit rawatan rapi sentiasa mencukupi serta stabil, manakala kes yang memerlukan pembedahan kesemasan pula akan dilakukan di HQE II di sini.

“Pada masa ini syarikat konsesi masih berusaha untuk membaiki kabel elektrik yang rosak agar bekalan elektrik pulih seperti sediakala,” katanya menerusi kenyataan hari ini.

Dr Rose Nani berkata gangguan bekalan elektrik itu terjadi pada 11.54 pagi semalam di HQE melibatkan melibatkan menara berkembar, klinik pakar dan blok bangunan lama perubatan HQE.

“Sepanjang gangguan bekalan, dua ‘set generator’ di HQE menampung bekalan elektrik bagi bangunan terlibat. Pihak hospital, Jabatan Kesihatan Negeri Sabah serta syarikat konsesi telah melakukan tindakan segera mendapatkan generator tambahan sebagai sokongan,” katanya.

Beliau berkata bagi memastikan perkhidmatan perubatan HQE tidak terjejas, pelan kontigensi telah dilakusanakan dengan memindahkan sebahagian pesakit lebih memerlukan, dan kes memerlukan pembedahan kecemasan ke HQE II. – BERNAMA


PKPD Tawau, Sandakan Dan Kota Belud Tamat

KUALA LUMPUR: Perintah Kawalan Pergerakan Diperketatkan (PKPD) di 3 kawasan di Sabah ditamatkan bermula esok.

Ia membabitkan Pusat Tahanan Sementara (PTS) Tawau; Penjara Sandakan dan Kuarters Penjara Taman Wira di Sandakan dan Kampung Nahaba dan Kampung Tegudon di Kota Belud.

Ismail Sabri berkata, PTS Tawau dikenakan PKPD pada 6 November dan merekodkan 774 kes kumulatif positif COVID-19.

Bagi Penjara Sandakan dan Kuarters Penjara Taman Wira mencatatkan 799 jumlah kes kumulatif positif COVID-19 di kedua-dua lokaliti ini.

Beliau berkata selain itu kerajaan turut menamatkan PKPD di Kampung Nahaba dan Kampung Tegudon, Kota Belud bermula esok.

KKM sudah melaksanakan 1,793 saringan dan sebanyak 66 kes positif COVID-19 direkodkan di lokaliti-lokaliti ini.

“Sehingga kini KKM turut mengesahkan masih terdapat baki sampel saringan yang masih belum mendapat keputusan dan atas nasihat dan penilaian risiko yang dilaksanakan oleh KKM dalam mesyuarat hari ini bersetuju untuk melanjutkan PKPD di Zon B dan Zon C Taman Meru 2C, Ipoh, Perak selama tujuh hari lagi bermula 4 Disember sehingga 10 Disember ini,” katanya. – BH Online


ADUN Sindumin Putuskan Sertai UMNO

KOTA KINABALU : ADUN Sindumin, Yusof Yacob secara rasminya kembali ke pangkuan Umno semula.

Kemasukan Yusof ke dalam Umno itu diumumkan oleh Pengerusi Barisan Nasional (BN) Sabah, Bung Moktar Radin semalam.

Bung berkata, Umno Sabah sentiasa terbuka untuk menerima sesiapa sahaja, sama ada mereka yang pernah bersama Umno dahulu atau baharu ingin menyertai parti itu.

Selain Yusof katanya, bekas ketua penerangan dan ahli Warisan di lima bahagian turut menyertai Umno.

“Ini akan memperkukuhkan parti,” kata Bung menurut laporan Sinar Harian.

Bung juga yakin rakyat akan kembali yakin dan menyokong Umno serta BN menjelang pilihan raya umum (PRU) ke-15.

Yusof yang merupakan bekas pemimpin Umno dan pernah menjadi ahli Parlimen Sipitang dari 1995 hingga 2008 serta timbalan speaker Dewan Rakyat.

Beliau kemudiannya menyertai Warisan dan memenangi kerusi DUN Sindumin atas tiket parti itu pada PRU 2018 dan pilihan raya negeri (PRN) 2020 sebelum meninggalkan Warisan pada 8 Okt 2021 dan menjadi ADUN bebas selama kira-kira tujuh bulan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Tidak Akan Ulangi Kesilapan Warisan Plus Bila Ganti Ketua Kampung, Kata SAPP

KOTA KINABALU: SAPP hari ini mempertahankan keputusan pentadbiran Hajiji Noor menggantikan 2,800 ketua kampung di Sabah, mengatakan Gabungan Rakyat Sabah tidak akan mengambil masa lama untuk selesaikan peralihan itu.

Timbalan Presiden Edward Dagul menjelaskan penyelarasan pemimpin akar umbi dengan pemerintah negeri ini akan memastikan dasar dalam dilaksanakan dengan cekap.

“Kami yakin keseluruhan proses pelantikan ketua kampung akan diselesai kurang dari 6 bulan,” katanya dalam kenyataan.

Sementara itu, Edward menjawab kenyataan Adun Kapayan, Jannie Lasimbang dari DAP, yang mempersoalkan penggantian ketua kampung, berkata GRS tidak akan mengulangi kesilapan Warisan Plus sebelum ini.

“Adakah saya perlu mengingatkan Lasimbang bahawa ia adalah Kementerian Undang-undang dan Hal Ehwal Anak Negeri Sabah yang memberhentikan 2,800 ketua kampung pada Mei 2018.

“Untuk memburukkan lagi keadaan serta menambah lebih banyak penderitaan dan masalah, proses penggantian ditangguhkan lebih lama lagi daripada 6 bulan, ini melumpuhkan keseluruhan sistem,” katanya.

Lasimbang dalam kenyataan pada Jumaat menyifatkan penggantian ketua kampung itu suatu bentuk campurtangan, mengatakan sebarang penggantian harus secara berperingkat, melalui pemillihan di peringkat pihak berkuasa tempatan, dipengerusikan pegawai daerah atau presiden majlis bandaran, dengan jelas kriteria jelas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kamu Tidak Puasakah?’

PEKANBARU: Tindakan tidak senonoh sekumpulan pelajar di sini, meraikan keputusan peperiksaan mendapat kecaman warganet.

Pelajar Sekolah Menengah Atas Negeri 1 Kunto Darussalam di Riau itu merakam aksi ghairah dan menconteng baju seragam mereka, sebelum ia tular di media sosial.

Menerusi Kompas.com, tindakan pelajar berkenaan disedari polis yang datang menyuraikan kumpulan itu.

Ketua Pendidikan Wilayah Riau, Kaharuddin berkata, kumpulan pelajar itu juga dilihat memenuhi jalan raya di pekan berkenaan.

Menurutnya, walaupun diminta bersurai oleh polis, kumpulan pelajar terbabit tidak pulang ke rumah, sebaliknya mencari tempat lain untuk meraikan ‘kemenangan’ mereka.

“Pelajar berkenaan menconteng pakaian seragam sekolah sambil merakam aksi mereka.

“Bukan itu saja, rakaman itu dimuat naik di Instagram sebelum tular,” katanya.- Agensi


Polis Sahkan 10 Nelayan Bajau Laut Diculik Di Perairan Felda Sahabat 9

Kota Kinabalu, 18 Jun – Sepuluh nelayan Bajau Laut (Sea Gypsies) diculik dipercayai oleh kumpulan bersenjata yang mempunyai kaitan dengan Abu Sayyaf di perairan Felda Sahabat 9, Lahad Datu awal hari ini.

Pesuruhjaya Polis Sabah Datuk Omar Mammah berkata kesemua mereka yang diculik itu berusia antara 17 dan 60 tahun yang tiada dokumen pengenalan diri, sebaliknya hanya memiliki Surat Lepa-lepa sebagai pengenalan diri untuk mereka tinggal di negara ini.

“Kesemua mereka telah dibawa ke negara jiran (Filipina) oleh kumpulan penculik itu,” katanya ketika dihubungi Bernama, hari ini.

Beliau berkata mereka adalah antara enam nelayan yang menaiki dua bot. Enam lagi nelayan diselamatkan.

Dalam kejadian kira-kira 2 pagi itu 10 nelayan dilapor diculik dari dua bot di Lahad Datu yang menuju ke Semporna.

Kesemua mangsa dipercayai dilarikan ke Pulau Sitangkai di Selatan Filipina, kira-kira 15 minit perjalanan dari perairan Tambisan, Lahad Datu.

Omar berkata polis telah membuka kertas siasatan kes penculikan itu dan mengambil kenyataan daripada enam nelayan yang terselamat serta membuat lakaran wajah penculik terlibat.

Beliau berkata berikutan insiden itu, Pasukan Polis Marin, Pasukan Gerakan Am bersama pasukan keselamatan yang lain telah meningkatkan kawalan keselamatan di kawasan perairan timur negeri ini khususnya di kawasan perairan terlibat.

Minggu lepas, Ketua Polis Negara Datuk Seri Abdul Hamid Bador dalam wawancara dengan Bernama berkata ancaman Kumpulan Abu Sayyaf yang dipercayai berpangkalan di Jolo, Sulu di Filipina terhadap kepulauan di timur Sabah masih tinggi.

Beliau menegaskan serangan kumpulan itu boleh berlaku pada setiap hari dan pada bila-bila masa sahaja.

“Ini kerana Sabah tersangat dekat dengan Filipina, sekiranya jarak Semenanjung Malaysia dengan Sumatera boleh tahanlah, tapi di Sabah, hanya mengambil masa kira-kira 15 minit menaiki bot laju sudah boleh masuk ke perairan Filipina,” katanya.

Abdul Hamid berkata ia cukup senang untuk kumpulan Abu Sayyaf melintasi sempadan perairan negara ini dengan begitu mudah sekali.


Keputusan Mahkamah Rayuan Bertepatan Perjalanan Undang-Undang – Shafie

KUALA LUMPUR: Keputusan Mahkamah Rayuan yang menolak rayuan bekas ketua menteri, Tan Sri Musa Aman terhadap penolakan samannya dalam mencabar pelantikan Datuk Seri Mohd Shafie Apdal sebagai Ketua Menteri Sabah bertepatan dengan perjalanan undang-undang.

Jelas Mohd Shafie, kelewatan keputusan hanya akan menjejaskan pentadbiran kerajaan negeri.

“Hak dan penentuan yang terutama dua perkara kita tahu bahawa mesti ada di antara judiciary, di antara ruler dan juga pihak eksekutif.

“Dan ini jelas bidang kuasa rulers sama ada untuk membubarkan dewan, kedua untuk melantik ketua menteri di mana  sekiranya didapati dalam penentuan pentafsiran, ia bergantung kepada majoriti yang merupakan asas cukup jelas dalam perkara ini,” katanya semasa sidang media di lobi Dewan Rakyat di sini, pada Khamis.

Terdahulu di Mahkamah Rayuan Kota Kinabalu, tetiga-tiga hakim yang terdiri daripada Datuk Kamardin Hashim, Datuk Rhodzariah Bujang dan Datuk Mohamad Zabidin Mohd Diah membenarkan bantahan awal responden untuk membatalkan rayuan Musa itu.

Mohd Shafie pula diwakili Peguam Negara Sabah, Datuk Douglas Lind.

Ketika membantah rayuan itu, Douglas mengemukakan surat yang ditandatangani oleh Setiausaha Dewan Undangan Negeri Sabah, Shafaruddin Halide, menyenaraikan semua ahli Dewan Undangan Negeri Sabah dan gabungan politik mereka dengan majoriti oleh Parti Warisan Sabah pimpinan Mohd Shafie.

Douglas berharap mahkamah tidak mendengar rayuan itu kerana ia tidak mempunyai kesan kepada Shafie sekirannya rayuan itu dibenarkan.

Beliau berhujah bahawa rayuan itu adalah akademik kerana Mohd Shafie mempunyai suara majoriti dalam Dewan Undangan Negeri (DUN).


“Kawan Kata Best, Jadi Saya Cubalah” – Warga Emas 68 Tahun Ditangkap Rogol Lembu

Jijik lah! Banyak-banyak orang, lembu juga yang dia rogol, kalau iya pun tidak tahan sudah ramai ja ‘ayam-ayam’ di lorong tu.

Tindakan gila warga emas 68 tahun ni terbongkar selepas dia ditangkap dalam keadaan berbogel di salam satu hutan lepas merogol seekor lembu hitam yang berusia 2 tahun.

Lapor WORLD OF BUZZ, Kong ditangkap oleh pemilik lembu dan beberapa orang penduduk kampung sebelum dilaporkan kepada pihak polis bertugas.

Kejadian yang berlaku di negara Thailand itu pada pukul 2 petang 30 Ogos tahun lalu di dalam satu hutan, masa tu Kong masih lagi dalam keadaan berbogel.

Difahamkan, masa tu dia baru lepas melakukan perkara terkutuk tersebut.

Berlakon buat-buat kutip sayur sambil berbogel lepas kantoi dengan orang kampung.

Dia park trak dia kat tepi jalan sejauh 100 meter dari tempat insiden tu, Kong dibawa ke balai polis dengan kadar segera untuk mengelakkan dia diserang oleh orang-orang kampung.

Ketika disoal siasat, Kong hanya tersenyum malu dan mengaku yang dia dah rogol lembu tu, katanya dia dah 2 kali buat ‘benda’ tu sebelum ni tapi tak kantoi pun.

Lepastu dia mengaku yang dia terikut-ikut dengan kawan dia yang dah buat perkara jijik tu sebelum ini, kawannya cakap rasa best buat benda tu dan Kong patut cuba.

Sebab tu lah dia terus ke hutan, tarik lembu kat tepi jalan yang tengah makan rumput tu ke dalam hutan dan ikat dekat pokok supaya tak nak lembu tu lari.

Dia kata masa tu dia tak sempat nak habiskan ‘kerja’ sebab lembu tu menggelitat dan tuan empunya lembu tu ternampak. Tapi saksi mengatakan ianya tak betul.

Kata tuan empunya lembu tu, masa dia dengan orang kampung tangkap, dia nampak kaki Kong dipenuhi dengan air mani dan ada saki baki kesan itu dekat lembu tu, maknanya Kong sempat ‘habiskan’ perbuatannya.

Tambah tuan empunya lembu lagi, dia dah banyak kali dapat laporan daripada orang kampung yang lembunya selalu menjadi pemuas nafsu Kong.

Masa Kong ditangkap oleh orang kampung dalam keadaan bogel, dia terus buat-buat nak kutip sayur bila dia sedar dia perbuatan dia tu dah terkantoi.

Bagaimanapun Kong hanya dikenakan dengan sekitar RM 40 sebelum dibebaskan. What!


Bayi & Ibu Ditemui Tidak Bernyawa, Maut Bersalin Di Bilik Sewa Dipercayai Tak Cukup Duit Mahu Ke Hospital

Suami mana yang tidak luluh hatinya apabila terpaksa menerima pemergian dua insan tersayang secara serentak.

Menurut satu perkongsian yang dibuat melalui facebook Uncle Kentang atau nama sebenarnya Kuan Chee Heng, beliau telah menguruskan jenazah seorang wanita dan bayinya yang meninggal dunia dipercayai kerana bersalin di rumah.

Tambah Uncle, mangsa yang merupakan warga asing dikatakan hanya tinggal di bilik sewa dengan gaji suami yang tidak seberapa.

Hati saya robek.. Melihat jenazah bayi dan mak kaku. Hanya kerana tiada duit untuk bersalin di hospital.

Suami hanya sewa bilik RM250 sebulan. Merantau ke Malaysia, kerja sebagai pengimpal. Gaji tak seberapa, nak bawa isteri bersalin di hospital perlu banyak duit. Akhirnya terkorban bayi dan mak. Mati dalam masa bersalin.

Bayi pun meninggal dunia. Mak dan bayi. Sedekahlah doa-doa yang baik untuk mereka berdua.

Wahai orang seberang, jangan takut, jangan khuatir. Pergi bersalin di hospital. Kami di Malaysia tak busuk hati. Takkan doktor halau kamu berdua dari hospital. Jangan bimbang sangat.

Kami manusia bukan haiwan. Kami ada hati, doktor pun ada hati. Malaysia pun ada hati. Jangan terkorban begini sahaja. Hari ini saya akan uruskan kedua-dua mereka bersama ayah mereka.

Saya akan jumpa ayah nanti. Semoga kamu berdua ditempatkan di syurga. Bersama-sama mereka yang beriman. Kami doakan yang terbaik. Anak dan suamimu kami akan bantu untuk meneruskan perjuangan hidup.

Saya akan bantu, kami akan bantu. Rest in peace.

Hasil carian kami di laman rasmi Kementerian Kesihatan mendapati fi rawatan bersalin bagi warga asing adalah RM200 bagi satu lawatan dengan caj katil RM300 sehari.

Semoga kedua-dua mangsa ditempatkan dalam kalangan orang beriman dan dipermudahkan urusan buat waris yang ditinggalkan.

Sumber: Kuan Chee Heng / SiakapKeli


Dua Resort Di Sabah Tiada Kaitan Dengan Kluster Baharu

KOTA KINABALU: Pengumuman dua kluster baharu, iaitu kluster Sutera dan kluster Ria-30 tidak berkaitan dengan mana-mana resort di Sabah.

Kumpulan Sutera Harbour (SHG) menerusi satu kenyataan ringkas menjelaskan kluster Sutera yang diumumkan Kementerian Kesihatan Malaysia (KKM) hari ini tidak berkaitan dengan resort berkenaan.

Pengurusan SHG menyatakan kluster itu seperti diumumkan Ketua Pengarah Kesihatan Tan Sri Dr Noor Hisham Abdullah adalah berkaitan dengan tapak pembinaan di Jalan Utama Sutera Harbour.

SHG sentiasa komited dalam mematuhi prosedur operasi standard (SOP) yang ditetapkan KKM. Pengurusan SHG sentiasa komited dalam melaksana SOP yang ditetapkan demi keselamatan kakitangan dan pelanggan.

Turut tampil memberi penjelasan adalah Pengurusan Shangri-La Rasa Ria Resorts & Spa, Tuaran mengenai kluster Ria-30.

Menurut Pengurusan Rasa Ria, kluster berkenaan berkaitan dengan kes yang dilaporkan di Taman Telipok Ria, Tuaran yang terletak 15km dari resort tersebut.

Untuk kluster Sutera, 15 kes positif dikesan sementara bagi kluster Ria-30 mencatatkan dua kes positif. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 Ditahan Kes Pukul Peniaga Kedai Runcit Hingga Mati

KOTA KINABALU: Polis menahan lapan individu termasuk empat wanita manakala dua lagi lelaki masih diburu selepas dipercayai terbabit kes pergaduhan menyebabkan seorang peniaga kedai runcit maut di Kampung Pulau Penampang, Jalan Sulaman, Manggatal, di sini, petang semalam.

Ketua Polis Daerah Kota Kinabalu, Asisten Komisioner Habibi Majinji, berkata semua suspek, empat lelaki dan empat wanita ditahan di beberapa lokasi berasingan bermula jam 7 malam hingga 9.20 malam tadi.

Katanya, dua lagi suspek lelaki yang disyaki terbabit dalam pergaduhan itu masih bebas dan usaha memburu mereka sedang dijalankan.

“Siasatan awal mendapati dalam kejadian jam 3 petang itu, seorang budak perempuan berusia sembilan tahun datang ke kedai runcit mangsa untuk membeli dua botol air mineral berharga RM2.

“Mangsa kemudian memulangkan baki RM3 kepada kanak-kanak itu yang menimbulkan rasa tidak puas hati ibunya.

“Ibu budak itu datang ke kedai runcit milik mangsa namun mangsa mendakwa wang yang diberikan oleh anaknya hanya RM5,” katanya ketika dihubungi, hari ini.

Habibi berkata, susulan itu bapa kepada budak itu turut datang ke kedai berkenaan sebelum berlaku pertengkaran mulut.

“Suspek kemudian bertindak menumbuk dada dan kepala mangsa berkali-kali serta turut memukul mangsa menggunakan batang besi.

“Isteri mangsa yang melihat kejadian itu, bertindak memukul kepala suspek dengan kayu menyebabkan suspek cedera. Anak saudara mangsa yang berada di tempat kejadian turut dipukul.

Habibi berkata, suspek dihantar ke hospital untuk rawatan tetapi mangsa kemudiannya dipukul dua lelaki (yang masih bebas) menggunakan batang paip dan kayu menyebabkannya rebah serta tidak sedarkan diri manakala dua lelaki berkenaan melarikan diri.

Mangsa kemudiannya disahkan meninggal dunia pada jam 4.49 petang oleh pegawai perubatan yang tiba di lokasi.

“Hasil siasatan di lokasi kejadian menemui tiga batang kayu dan satu batang paip plastik yang dipercayai digunakan oleh suspek yang masih bebas. Siasatan masih diteruskan.

“Kes disiasat mengikut Seksyen 302 Kanun Keseksaan kerana membunuh,” katanya.- Berita Harian


Anwar Tidak Serah Bukti Sokongan Ahli Parlimen – Istana Negara

KUALA LUMPUR: Ketua Pembangkang, Datuk Seri Anwar Ibrahim, sekadar mengemukakan jumlah Ahli Dewan Rakyat yang didakwa memberi sokongan kepada beliau kepada Istana Negara, tanpa mengemukakan sebarang senarai nama mereka untuk mengukuhkan dakwaan itu.

Susulan tindakan itu, Yang di-Pertuan Agong, Al-Sultan Abdullah Ri’ayatuddin AlMustafa Billah Shah Ibni Almarhum Sultan Haji Ahmad Shah Al-Musta’in Billah, menasihati Anwar untuk akur dan menghormati proses perundangan seperti termaktub dalam Perlembagaan Persekutuan.- BH Online


Lelaki parah ditikam di kepala, badan

KENINGAU: Seorang lelaki parah dipercayai ditikam di kepala dan belakang badan oleh rakannya akibat perselisihan faham ketika membincangkan hal keluarga di Kampung Pagar Hitam, Jalan Masak, di sini, Jumaat lalu.

Dalam kejadian jam 3.10 petang, kedua-duanya yang menyewa bilik di sebuah rumah di kampung itu dikatakan berada di dalam bilik suspek, manakala penyewa lain keluar bekerja.

Ketua Polis Daerah Keningau, Deputi Superintendan Shahrudin Mat Husain, berkata mangsa dan suspek dikatakan berbincang mengenai hal keluarga sebelum berlaku perselisihan faham sehingga tercetus pertengkaran mulut.

“Suspek didakwa tiba-tiba mengambil sebilah pisau di bahagian dapur lalu melibas ke arah mangsa dan berlaku pergelutan.

“Suspek kemudian didakwa menikam bahagian belakang dan kepala mangsa. Kedua-dua tangan mangsa turut luka.

“Melihat keadaan mangsa yang terbaring dengan berlumuran darah, suspek didakwa terus melarikan diri,” katanya ketika dihubungi, hari ini.

Beliau berkata, mangsa yang berusia 36 tahun kemudian meminta bantuan sebelum beberapa jiran datang membantu membawanya ke Hospital Keningau untuk rawatan lanjut.

“Keadaan mangsa dilaporkan stabil dan sudah dihantar ke Hospital Queen Elizabeth I, Kota Kinabalu, untuk rawatan lanjut.

“Susulan itu, usaha mengesan suspek berusia 50 tahun sedang giat dilakukan dan kes disiasat mengikut Seksyen 324 Kanun Keseksaan kerana mendatangkan kecederaan,” katanya. – Berita Harian


Muhyiddin Dijangka Buat Pengumuman Khas Hari Ini

KUALA LUMPUR: Perdana Menteri Tan Sri Muhyiddin Yassin dijangka membuat satu pengumuman khas hari ini berkaitan kedudukannya selaku Perdana Menteri.

Pengumuman itu akan dibuat selepas beliau menghadap Seri Paduka Baginda Yang di-Pertuan Agong.

Sebelum itu beliau akan terlebih dahulu mempengerusikan mesyuarat Kabinet di Pejabat Perdana Menteri.

Kedudukan Muhyiddin selaku Perdana Menteri menjadi pertikaian selepas didakwa hilang keabsahan.

Ini susulan tindakan 15 Ahli Parlimen dari UMNO menarik semula sokongan terhadap kerajaan Perikatan Nasional (PN) yang dipimpinnya.

Semalam Perdana Menteri yang juga Presiden BERSATU mempengerusikan mesyuarat khas di Publika dipercayai bagi membincangkan hala tuju sekiranya beliau meletak jawatan.

Jumaat lalu, Muhyiddin dalam satu pengumuman khas antara lain menawarkan kerjasama rentas parti antara kerajaan Perikatan Nasional (PN) dan parti-parti lain, namun tawaran itu ditolak majoriti parti pembangkang.

Muhyiddin dilantik Perdana Menteri Februari tahun lalu, selepas kerajaan Pakatan Harapan (PH) tumbang.

Sekiranya Muhyiddin letak jawatan, ini akan membuka ruang kepada rundingan pembentukan kerajaan oleh parti politik lain. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


27 Maut Dipanah Petir Luar Biasa

KARACHI: Lebih 25 terbunuh dan beberapa lagi cedera akibat panahan petir yang berlaku sekurang-kurangnya 18 kali di kawasan Gurun Thar, Pakistan, malam kelmarin.

Menurut polis semalam, petir dan hujan lebat luar biasa menyebabkan huru-hara di beberapa perkampungan dengan puluhan rumah musnah atau rosak dalam kejadian yang menurut pakar kaji cuaca ada kaitan dengan perubahan cuaca.

Petir menyambar sekurang-kurangnya di 18 lokasi berlainan dengan impak amat kuat sepanjang malam kelmarin.

Ketua polis daerah yang terletak di wilayah Sindh, selatan Pakistan itu, Abdulah Ahmed, memberitahu AFP, 18 disahkan terbunuh namun laporan beberapa media Pakistan menyatakan sehingga 27 terbunuh.

Gurun Thar, antara kawasan termiskin Pakistan yang terletak berdekatan sempadan India, bergantung kepada hujan namun kejadian hujan lebat pada November adalah sesuatu yang luar biasa. – Agensi


Dadah: 31 Individu Ditahan Di Sekitar Inanam

KOTA KINABALU: Polis menahan 31 individu dipercayai terlibat dalam aktiviti penyalahgunaan dadah dalam serbuan yang dijalankan sekitar Inanam bermula pada 14 hingga 20 Dis lepas.

Ketua Polis Daerah Kota Kinabalu ACP Habibi Majinji dalam kenyataan hari ini berkata daripada jumlah itu seramai 26 individu adalah warga tempatan manakala lima lagi warga asing.

Habibi berkata kesemua individu itu berumur lingkungan 18 hingga 47 tahun dan disiasat mengikut Akta Dadah Berbahaya 1952.

Beliau berkata polis turut merampas dadah jenis syabu seberat 22.7 gram yang dianggarkan bernilai RM1,137 berdasarkan harga semasa.

“Usaha membanteras pengedaran dan penagihan dadah di sekitar daerah ini akan terus dipertingkatkan dan orang ramai boleh menyalurkan sebarang maklumat ke talian IPD 088-529220 atau Facebook polis Kota Kinabalu,” katanya.


Qari Kelantan, Qariah Perak Muncul Johan Tilawah Al-Quran

KOTA KINABALU: Qari Kelantan, Muhammad Qayyim Nizar Sarimi dan qariah Perak, Puteri Kalimatul Azzua Hamid, masing-masing dinobatkan johan Tilawah Al-Quran Peringkat Kebangsaan 1441H/ 2020M yang diumumkan di Pusat Konvensyen Antarabangsa Sabah (SICC) di sini, malam ini.

Susulan kemenangan itu, masing-masing membawa pulang wang tunai RM15,000 serta tambahan RM10,000 untuk menunaikan haji, cenderahati dan sijil yang disampaikan Yang Dipertua Negeri Sabah, Tun Juhar Mahiruddin.

Naib johan disandang qari Pahang, Mohamad Syaheed Sabri dan qariah Johor, Nurul Nadiah Hashim, yang masing-masing menerima RM10,000 dan tambahan RM10,000 untuk menunaikan haji.

Tempat ketiga dimenangi qari Negeri Sembilan, Mohamad Husaini Mahmur dan qariah Terengganu, Nor Jannah Abd Rahman, yang masing-masing menerima RM7,500 dan tambahan RM10,000 untuk menunaikan haji.

Dalam majlis hafazan dari juzuk 1 hingga 10, bahagian hafiz, Muhamad Al-Jazari Muhammad Helmi dari Kedah dinobatkan sebagai johan, diikuti tempat kedua, Abdul Muni’m Ihyauddeen (Wilayah Persekutuan) dan tempat ketiga, Muhammad Imran Hussin (Selangor).

Untuk bahagian hafizah, Nurul Izzah Mukhali dari Sarawak diumumkan pemenang diikuti Nurul Husna Abdul Aziz (Kedah) di tempat kedua dan Masyithah Mohd Farid (Negeri Sembilan) di tempat ketiga.

Johan menerima RM5,000 dan piala, untuk naib johan menerima RM4,000, tempat ketiga menerima RM2,000 dan RM1,000 untuk penerima saguhati.

Majlis hafazan kategori juzuk 1 hingga 20, menyaksikan Sheikh Muhamad Aiman Hafiy Hishamuddin dari Terengganu dan hafizah dari Kelantan, Putri Auni Khadijah Mohd Hanif, masing-masing dinobatkan johan yang menerima RM7,000 dan tambahan RM7,000 untuk menunaikan umrah.

Bagi kategori terakhir iaitu hafazan juzuk 1 hingga 30, johan bahagian hafiz milik Mohamad Hakim Mohd Hisam dari Kedah dan bahagian hafizah, Putri Aminah Mohd Hanif (Kelantan) yang masing-masing menerima RM15,000 dan wang tambahan RM10,000 untuk menunaikan haji, piala dan akaun Al-Awfar berjumlah RM20,000 tajaan Bank Islam.

Majlis Majlis Tilawah dan Menghafaz Al-Quran Peringkat Kebangsaan itu yang dirasmikan Perdana Menteri Tun Dr Mahathir Mohamad pada 16 Februari lalu dan berlangsung enam hari dengan penyertaan 108 peserta tilawah dan hafazan mewakili 14 negeri.

Semua mereka diadili 12 hakim tilawah dan 14 hakim hafazan. – BERNAMA


Kakak & Adik Ditahan Edar Syabu Di Tuaran

TUARAN: Seorang kakak dan adik lelakinya yang dipercayai aktif dalam kegiatan pengedaran dadah sejak tiga tahun lalu ditahan polis, Rabu lalu.

Kedua beradik itu berjaya ditahan dalam satu serbuan di sebuah rumah tidak bernombor, di Kampung Baru-Baru, Tuaran.

Ketua Polis Daerah Tuaran, Deputi Superintendan Mohd Hamizi Halim berkata, ketika diserbu, dua suspek membabitkan wanita berusia 34 dan lelaki berusia 22 tahun terbabit didapati sedang membungkus syabu dalam kuantiti kecil untuk dijual di pasaran.

Katanya, hasil serbuan itu, polis berjaya merampas sejumlah 323.63 gram syabu bernilai RM33,360 berdasarkan harga pasaran semasa.

“Hasil ujian saringan air kencing yang dijalankan mendapati kedua-dua mereka bebas daripada pengaruh dadah.

“Siasatan awal yang dilakukan mendapati semua dadah yang dirampas itu hanya untuk pasaran sekitar kampung berkenaan dan daerah ini,” katanya pada sidang media di Ibu Pejabat Polis Daerah (IPD) Tuaran, hari ini.

Mohd Hamizi berkata, berdasarkan kepada perkiraan kajian, semua dadah itu boleh digunakan seramai 1,620 penagih dadah.

Katanya, pihak polis juga sedang menjalankan siasatan lanjut bagi mengenalpasti pembekal dadah berkenaan.

“Kes disiasat mengikut Seksyen 39B Akta Dadah Berbahaya 1952 yang membawa hukuman mati atau penjara seumur hidup dan sebatan,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Salahkan Jemaah Tabligh – Ketua Pengarah Kesihatan

KUALA LUMPUR: Ketua Pengarah Kesihatan Datuk Dr Noor Hisham Abdullah meminta masyarakat tidak menyalahkan jemaah tabligh berikutan peningkatan kes positif dan kematian akibat Covid-19 yang terjadi ketika ini.

Katanya, daripada 106 kes baharu yang dilaporkan hari ini, 43 kes adalah berkaitan dengan kluster perhimpunan tabligh di Seri Petaling manakala 63 kes lagi adalah berkaitan dengan lain-lain kluster dan masih lagi dalam siasatan untuk kepastian.

“Untuk makluman kepada umum, janganlah kita persalahkan jemaah tabligh. Janganlah kita diskriminasikan jemaah tabligh. Janganlah kita stigmakan jemaah tabligh.

“Apa yang penting adalah kita bantu mengesan dan merawat jangkitan Covid-19 di kalangan jemaah tabligh, keluarga dan kontak mereka,” katanya, ketika sidang media di Putrajaya, hari ini.

Jumlah mangsa korban Covid-19 turut bertambah satu kes dan kematian akibat wabak itu di negara ini menjadi 15 kes. – Harian Metro


6 Pemimpin Sabah Dilantik Kabinet Persekutuan

KOTA KINABALU: Dua menteri penuh dan empat timbalan menteri dari Sabah dilantik dalam Kabinet Persekutuan di bawah pimpinan Perdana Menteri, Tan Sri Muhyiddin Yassin yang diumumkan, di sini petang tadi.

Dua menteri penuh itu adalah Menteri di Jabatan Perdana Menteri (Hal Ehwal Sabah dan Sarawak) Datuk Seri Panglima Dr Maximus Ongkili dan Menteri Pertanian & Industri Makanan Datuk Seri Dr Ronald Kiandee.

Untuk jawatan timbalan-timbalan menteri adalah Timbalan Menteri Kewangan I Datuk Abd Rahim Bakri; Timbalan Menteri Di Jabatan Perdana Menteri (Ekonomi) Arthur Joseph Kurup; Timbalan Menteri Dalam Negeri II Jonathan Yassin dan Timbalan Menteri Pelancongan, Kesenian dan Kebudayaan Datuk Dr Jeffrey G. Kitingan.

Perdana Menteri berkata, pewujudan portfolio Hal Ehwal Sabah dan Sarawak akan membantu menterjemah Perjanjian Malaysia 1963 (MA63).

Ia boleh diterjemah dalam bentuk dasar dan program yang memberi manfaat secara langsung kepada penduduk di negeri Sabah dan Sarawak.

Katanya, pewujudan potfolio itu menunjukkan kerajaan serius untuk menangani isu-isu pembangunan dan kemajian sosioekonomi rakyat di Sabah dan Sarawak.


Lelaki Maut Motosikal Bertembung Alza Di Beaufort

KOTA KINABALU: Seorang lelaki maut selepas motosikal ditungganginya bertembung dengan sebuah kenderaan jenis Perodua Alza di Jalan Luagan, Kampung Luagan, di sini petang tadi.

Dalam kejadian kira-kira pukul 4.20 petang itu, mangsa Chong Chee Kiong, 35, meninggal dunia di lokasi kemalangan ekoran mengalami kecederaan parah.

Ketua Polis Beaufort, Deputi Superitendan Azmir Abd Razak berkata siasatan di tempat kejadian mendapati kemalangan berlaku apabila kemderaan Perodua Alza berwarna putih yang dipandu seorang wanita dalam perjalanan daripada pekan Beaufort menuju ke Kampung Luagan manakala mangsa yang menunggang motosikal seorang diri dalam perjalanan daripada kampung sama menuju ke pekan Beaufort.

“Apabila sampai di kawasan selekoh, lelaki terbabit dipercayai masuk ke laluan bertentangan sebelum bertembung dengan kenderaan dipandu wanita berusia 38 tahun yang datang dari arah hadapan.

“Akibat bertembungan itu, penunggang motosikal jenis Honda Wave maut manakala pemandu wanita terbabit tidak mengalami sebarang kecederaan.

“Kereta Perodua Alza itu mengalami kerosakan di bahagian depan sebelah kanan dan motosikal mangsa mengalami kerosakan  teruk di bahagian depan,” katanya.

Azmir berkata hasil siasatan awal di tempat kejadian mendapati punca kemalangan adalah disebabkan penunggang motosikal yang memasuki laluan bertentangan lalu menyebabkan kemalangan.

Kes disiasat mengikut Seksyen 41(1) Akta Pengangkutan Jalan 1987. – SabahNewsToday


Arwah Mazlan rancang beli rumah, bantu siapkan rumah keluarga

TAWAU: Allahyarham Mazlan Omarbaki sudah merancang untuk membeli sebuah rumah di Bandar Sri Indah, di sini dan sempat mengurus proses jual beli serta pinjaman sebagai persediaan apabila permohonannya untuk pulang bertugas di sini, diluluskan.

Kakaknya, Zuriyah Omarbaki, 28, berkata Mazlan sebelum ini memaklumkan sudah beberapa kali memohon kepada Jabatan Bomba dan Penyelamat Malaysia (JBPM) untuk pulang bertugas di sini.

“Sebagai persediaan, dia mahu membeli sebuah rumah supaya apabila permohonannya diluluskan dia sudah ada rumah sendiri di sini, selain untuk keselesaan keluarga kerana ketika ini kami masih menyewa.

“Apa yang saya tahu, dia sudah mengurus jual beli rumah dengan peguam dan memohon pinjaman namun kami tidak tahu sama ada permohonannya itu sudah berjaya atau tidak,” katanya ketika dihubungi NSTP, di sini, hari ini.

Mazlan, 25, adalah antara enam anggota bomba yang lemas ketika operasi mencari dan menyelamat (SAR) seorang remaja hilang di sebuah bekas lombong di Puchong, Selangor, Rabu lalu.

Zuriyah berkata, arwah adiknya juga banyak membantu keluarga termasuk bertanggungjawab menyiapkan rumah peninggalan arwah ayah mereka di kampung halaman di Semporna.

Katanya, rumah berkenaan yang dijadikan tempat berkumpul keluarga ketika cuti perayaan banyak meninggalkan kenangan kepada mereka adik-beradik.

“Rumah itu banyak menyimpan memori dan kenangan kami adik-beradik bersama arwah bapa dan arwah adik (Mazlan) yang bertanggungjawab membantu menyiapkan pembinaannya.

“Atas sebab itu, kami membuat keputusan pulang ke Semporna semalam bagi mengadakan kenduri tahlil untuk arwah Mazlan di rumah berkenaan.

“Alhamdulillah, majlis tahlil berjalan dengan lancar dan kami bersyukur selain berterima kasih kepada semua ahli keluarga, sanak saudara dan pihak lain yang banyak membantu serta menyampaikan sumbangan,” katanya.

Allahyarham yang bertugas sebagai anggota Pasukan Penyelamat Di Air (PPDA) di JBPM Selangor berpangkalan di Klang, selamat disemadikan di tanah perkuburan Islam Kampung Batu Payung, di sini, kira-kira jam 6.40 petang pada Khamis lalu.

Dalam kejadian pada jam 9.15 malam Rabu lalu, Mazlan bersama lima rakan setugasnya lemas akibat terbelit tali ketika berada dalam air selepas dilanda arus deras ketika melaksanakan operasi SAR seorang remaja hilang di lombong berkenaan.


Covid-19: Tenom Kini Zon Merah

KOTA KINABALU: Sabah mencatatkan 401 kes positif baharu Covid-19, empat kematian dan satu lagi kluster baharu hari ini.

Kluster baharu adalah kluster Kauran yang dikesan di Keningau yang mencatatkan 10 kes positif, dengan kumulatif 55 kes setakat ini.

Menteri Kerajaan Tempatan dan Perumahan, Datuk Seri Masidi Manjun berkata, kes kematian hari ini masing-masing dua kes di Kota Kinabalu dan dua kematian lagi di Sandakan.

Hari ini, Tenom bertukar dari zon jingga kepada zon merah dan ini merupakan zon merah ke-22 di Sabah. Ini bermakna, hanya lima daerah di Sabah yang bukan berada di zon merah iaitu, satu zon jingga dan empat zon kuning.

Beliau berkata, daripada 401 kes baharu hari ini, Kota Kinabalu kekal mencatatkan kes tertinggi dengan 101 kes, diikuti Penampang (41), Lahad Datu (39), Tawau (32), Putatan (29), Keningau (18), Papar (18), Kinabatangan (16), Pitas (14), Sandakan (12), Tuaran (12), Kota Marudu (10), Tambunan (9), Kuala Penyu (9) dan Kota Belud (7).

Manakala, enam kes di Kudat, Kunak dan Tenom, Beaufort (5), Kalabakan (5), Ranau (4) dan satu kes masing-masing di Sipitang dan Semporna.

Masidi berkata, daripada 401 kes positif itu, sebanyak 255 kes dari saringan kontak rapat, saringan bergejala 72 kes, saringan kluster baharu dan kluster-kluster sedia 31 kes dan 43 kes adalah dari lain-lain kategori.

Sementara itu, sebanyak 302 kes pulih dilaporkan, dengan kumulatif kes sebanyak 36,448 kes. Tambahan empat kes kematian hari ini menjadikan bilangan kumulatif kematian di Sabah meningkat kepada 282 kes.

Setakat ini, sebanyak 39,854 kes Covid-19 dilaporkan di Sabah dengan 2,506 kes aktif yang sedang menerima rawatan, iaitu 696 orang di hospital dan 1,810 orang di Pusat Kuarantin dan Rawatan Covid-19 (PKRC).

Terdapat 68 orang ditempatkan di Unit Rawatan Rapi (ICU) dan 19 orang memerlukan alat bantuan pernafasan.

Keseluruhan katil di hospital dan PKRC di Sabah adalah 6,527 katil dan peratus penggunaan adalah 37.72 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost